text:
Kuki Satani ashora abantu mu bigeragezo Imana irebera?
“Uwiteka asubiza Satani ati: “Dore ibyo atunze byose biri mu maboko yawe, keretse we ubwe, we kumuramburaho ukuboko kwawe.” Nuko Satani aherako ava imbere y’Uwiteka.” (Yobu 1:12)
Umuntu yakwibaza impamvu Imana yemera kudutanga ikaduha Satani tukageragezwa. Uwibajije iki kibazo nta wamugaya kuko ni abatari bake babyibaza cyane cyane abakristu. Hari impamvu Imana ibyemera bikabaho:
1.Niho Imana isarura amashimwe ku bayo bageragezwa. Nyuma yo kuva mu kigeragezo unesheje uhavana ishimwe rikomeye ku Mana bityo rigafasha n’abandi bakiri mu kigeragezo cyangwa abatarakijyamo kugira ngo bakomezwe n’ibyo Imana yakoze.
2.Niho umuntu akura ubuhamya. Nta handi twabukura uretse mu minsi ibabaje twageragerejwemo kuko hava andi mateka mashya y’ubuzima, bikagufasha gukomera no mu bihe uzacamo biri imbere.
3.Ukwo kubabazwa kwacu kw’igihwayihwayi (kutaremereye) kwiyongeranya, kuturemera ubwiza butagira akagero tuzahishurirwa. Uwamenya akanumva neza izi mpamvu, yajya akumbura kugeragezwa ndetse ntatinye no kubyifuza.
“Kandi ntimuzatinye abica umubiri badashobora kwica ubugingo, ahubwo mutinye ushobora kurimburira ubugingo n’umubiri muri Gehinomu.” (Matayo 10:28)
Nubwo Satani atugerageza ntabasha kurenga aho yemerewe
Satani ntabasha kwinjira mu busitani bw’Imana, ariko akunda kuza aho abana b’Imana bateraniye. Igishimishije ni uko Uwiteka atitiranyije Satani n’abana b’Imana b’ukuri, ahubwo yaramumenye. Akimubona amubaza aho avuye nibwo Satani yavuze ko yatambagiraga mu isi no kuyizereramo.
Uwiteka aramubaza ati: “mbese witegereje umugaragu wanjye Yobu?” Umuntu yakwibaza niba Satani wazereraga yarabonye umwanya wo kwitegereza…! Impamvu Uwiteka yabibajije Satani atya, ni uko yari yamenye neza ko nubwo yazerereye ariko yatinze kwa Yobu. Kuko Uwiteka amenya byose ntaho ahishwa. “Uwiteka abwira Satani ati: “Dore ari mu maboko yawe, keretse ubugingo bwe gusa ube ari bwo wirinda.” (Yobu 2:6)
Satani ntiyari kubasha kugira icyo akora kuri Yobu mu gihe ukuboko k’Uwiteka ari kwo kwari kukiri kuhakorera. Amaze kwemererwa kugira icyo akora, Yobu yarwanye intambara yitwa “Kutihakana Imana.” Niryo jambo Satani yari yaravuze, nicyo cyari icyifuzo cye. Mukundwa, ntukemere ko ibyo umwanzi yifuza abigeraho. Umwanzi wawe ntakavugirize impundu kunesha. (Zaburi 41:12)
Ku ikubitiro, Satani yemerewe byose bya Yobu ariko abuzwa kugeza ukuboko kwe kuri Yobu ubwe. Mu by’ukuri, ibyirato by’Imana kuri Yobu nibyo byamukozeho. Mukundwa, ibyirato by’Imana kuri wowe ubwabyo ni umuryango w’ibigeragezo uba ufunguwe kuri wowe ariko iyi Mana irakomeza ikakurwanirira ukabicamo kubwimbaraga zayo kuri wowe kuko itanezezwa no kubabaza umuntu iteka.
Ikindi twakwita nyirabayazana ni ukwibeshya kwa Satani kuri Yobu ko ugukiranuka kwe gushingiye kubyo atunze. Nyamara byagaragaye ko umutima we awushikamishije ku Mana yonyine.
Imana irabizi ko mu kigeragezo uba umeze nk’urengana ariko nyuma nibwo ubona umusaruro yashakaga kukubonamo bigatuma uyishima biruseho
Ndakwifuriza, mwenedata ko Satani yahora akwibeshyaho atyo, ukaba udahuzwa n’Imana gusa biturutse kubyo utunze yaguhaye kuronka. Ntugategereze kubona ibyo wasabye Imana ngo ube aribwo uzayubaha.
Ndakwifuriza kumenya ikiruta ikindi: kuba urusengero rwuzura abantu baje gusenga Imana, burya si uko baba bahindutse imburamukoro, nta gahunda bafite cyangwa babuze aho bagana bakaza gusenga; ahubwo ni uko habayeho guhitamo ibiruta ibindi kuri bo: kuharanira kuba inkoramutima y’Imana mu bihe byose.
Imana imenya neza ko itanga uwayo azize agatsi. Niko yabwiye Satani ubwo yari agarutse imbere yayo. Satani asaba n’umubiri wa Yobu ariko amubuza kugera ku bugingo bwe, Imana yirahira ko ubugingo bwo idashobora kubumuha.
Imana yacu nishimwe kuko yimanye ubugingo bwacu. Kubw’ako gaciro kameze gutyo rero, nidukomere kucyo twahawe, uko tubonye uburyo dukomereshanye amagambo meza y’ubugingo. Niturinde cyane iby’ubugingo kuruta ibindi byose birindwa, Imana ihora iri maso ngo irengere abayo.
Imana nishimwe kuko nubwo yemera gutanga umuntu wayo, ihita itangira kwegeranya ibikoresho byo kumusana no kumutabara kandi igakomeza kumuhanga ijisho ryayo, no kumwongerera imbaraga kugira ngo akomere aneshe, maze amashimwe akagwira akaba menshi. Ikinejeje cyane kandi ni uko ubwiza bwa nyuma yo kugeragezwa buba burenze rwose ubwa mbere y’ikigeragezo. Nusohoka mu kigeragezo unesheje hari amashimwe uzatura aruta ayo ufite ubu. Komera Imana iragukunda!
Wifuza kugira icyo utubwira ku ijambo ry’Imana usomye twandikire kuri Email yacu: rejoiceafricam@gmail.com
Ijambo ry’Imana muritegurirwa na Rejoice Africa Ministries
SRC:IGIHE


c: text/html

text:
Ariko niba ubutumwa bwiza twahawe butwikiriwe, butwikiririwe abarimbuka ari bo batizera, abo Imana y’iki gihe yahumye imitima, kugira ngo umucyo w’ubutumwa bwiza bwa Kristo, ari we shusho y’Imana utabatambikira. 2 Abakorinto 4:3-4.
Aha intumwa Pawulo yavugaga impamvu hari abantu banze inyigisho ze. Ubutumwa bwiza yigishaga, ni byo bushobora kugeza umuntu ku gakiza. Ariko hari undi urajwe ishinga no guhuma abantu amaso: ni Satani umwanzi w’Imana.
Muri iki cyanditswe bamwita ‘imana y’iki gihe’, kuko abenshi bamukurikiye; baba babizi cyangwa se batabizi.
Na n’ubu, hari abahisemo kudakurikiza ukuri kwa Kristu, bakiremera inzira zo gukirizwamo.
Pawulo ntiyavuze gusa ku mirimo ya Satani, ahubwo yaranahanuye: Ariko Umwuka avuga yeruye ati “Mu bihe bizaza bamwe bazagwa bave mu byizerwa, bite ku myuka iyobya n’inyigisho z’abadayimoni” (1 Timoteyo 4:1).
Kuri ubu turi mu isi y’aho abantu benshi bayobowe n’ibitekerezo cyangwa imyumvire yabo. Ntawe ugishaka gukora ubushake bw’Imana.
Dukwiye gushishoza tukamenya imvano y’iyo myumvire. Tukamenya neza niba ari ugushaka kw’Imana cyangwa ukwa Satani.
Gusa Imana yarabitomoye neza, agakiza kabonerwa mu Mwana wayo Yesu Kristu. “Kandi nta wundi agakiza kabonerwamo, kuko ari nta rindi zina munsi y’ijuru ryahawe abantu, dukwiriye gukirizwamo.” Ibyakozwe n’intumwa 4:12.
Niba twemera Imana byari bikwiuye ko dukora ubushaka bwayo kurusha ibindi bintu byose.
Reba niba ibyo ukora, inzira uri guca, amahitamo yoise ufite muri iki gihe ari ubushake bw’Imana nibwo uzaba uwo Imana ishaka ko uba we.

robotstxt: allowed

filter: keep


text:
Yabigaragaje tariki ya 15 Nzeli 2016, ubwo yagiriraga uruzinduko muri ako karere, aho yaganiriye n’abayobozi batandukanye akanabanenga, ababwira ko biteye isoni kubona akarere bayoboye karaje ku mwanya wa 14 mu mihigo y’umwaka wa 2015-2016.
Agira ati "ubwo murumva bidateye isoni! iyi siyo intambwe idasubira inyuma nkuko twari twabyiyemeje, ahubwo ni ukudohoka ku ntego ku buryo ntatinya kuvuga ko ari ubugwari"
Mu myaka y’imihigo ibiri yashize, Akarere ka Ngororero kazaga ku mwanya wa gatatu. .
Guverineri Mukandasira yasabye abayobozi bo muri ako karere kudatererana abaturage, yibanze cyane ku bayobozi b’imidugudu kuko ari bo bahorana n’abaturage, ibyo ngo bizatuma ako karere karushaho kwesa imihigo.
Ati "Abayobozi b’imidugudu nimwe mubana cyane n’abaturage, nimwe muzi ibyo bakora kandi nimwe mufite iterambere ry’akarere mu biganza byanyu. Ntabwo abayobozi b’akarere n’imirenge bakwishoboza kwesa imihigo igihe mutabishyizemo imbaraga".
Bisengumukiza Bernard, umwe mu bakuru b’imidugudu, avuga ko nabo batunguwe no gusubira inyuma, ariko batangiye kwisuzuma kugira ngo bafate ingamba nshya.
Agira ati "Twaratunguwe kubona dusubira inyuma kuriya kuko twumvaga ntako tutagize kandi dusanga n’abaturage barashyize mu bikorwa ibyo bahize nubwo atari 100%. Twatangiye gukora isuzuma ngo turebe aho byapfiriye ariko dufite ingamba zo kwisubiza umwanya wacu".
Akomeza avuga ko ariko hari inzitizi zimwe bagiye bahura nazo, nko kuba izuba ryacanye igihe kirekire, bigatuma umusaruro ugabanuka bitera inzara hamwe na hamwe.
Umuyobozi w’Akarere ka Ngororero, Ndayambaje Godfrois, avuga hari imwe mu mihigo yadindiye. Ibyo ngo byaturutse ku kuba hari abaturage bahugijwe no gushaka ibibatunga kubera kugabanuka kw’umusaruro.
Ibitekerezo ( 4 )
njye umuyobozu w’akarere ntabwo namugerekaho uruhare rwose ahubwo turebe cyane serivise zitangirwa mutugari cyanecyane two mumurenge wa ndaro kuko ruswa ikimenyane no kutita kubo dushinzwe ntibizatuma haraho twigeza naho miseke turarwana.
None se ko Ruboneza yari umucuruzi, ibyinshi byadindiye niwe wabibazwa yabaga yibereye mu bucuruzi ashakisha amafaranga naho inyugu z’Akarere ntazo yari yitayeho!!!
Ngo ubugwari!!! Guverineri se ni uko ayobewe imbogamizi zatumye kugera ku mihigo bigorana. Amasoko yongerewe agaciro kdi a ligatures atarangiye. Muzarebe stade yanze kuzura iri mu gishanga tapis yayo ikaba inyangirwa. Mufashe Ngororero kuva mu bibazo byasizwe na ba rusahuzi bamaze amafr y’akarere ubu mushima ngo bari aba mbere mu mihigo. mureke kunenga mwirengagije ukuri.
Gusubira inyuma mu mihigo mu karere kacu si ubugwari rwose. Abayobozi basuzumane ubushishozi impamvu yabyo! Imihigo yari kugerwaho gute amafr y’akarere yarakoreshejwe nabi kubera inyungu z’abantu ku giti cyabo. N’ubundi umwanya wa 3 Ngororero ntiyari iwukwiriye mu gihe abaturage badafite amazi, hari akarengane, kurya ruswa n’ikimenyane mu gutanga akazi ni uko abakora evaluation ntawamenya uko batanga amanota.


text:
Zaburi 139:14 - Ndagushimira yuko naremwe uburyo buteye ubwoba butangaza, Imirimo wakoze ni ibitangaza, Ibyo umutima wanjye ubizi neza. Umwe mu banyabwenge bakomeye Isi yagize witwa Albert Einstein yaravuze ngo hari uburyo 2 umuntu yabaho ubuzima:
1) Kubaho nk’aho nta gitangaza na kimwe ubona. Muri ubwo buryo umuntu yibona nk’usanzwe akabona ibintu byose nk’aho bisanzwe.
2) Kurebera ibibaho mu bitangaza. Icyo gihe, yireba ubwe nk’igitangaza akabona ibiba byose mu bitangaza. Iyo ururabo rumeze abifata nk’igitangaza kuko amenya ko hari abatera indabo ntizimere; iyo ateye intambwe ajya imbere bigakunda, abifata nk’igitangaza kuko hari ababigerageza bikanga; iyo ahumetse umwuka ukaboneka, abifata nk’igitangaza kuko harabahumeka ugahera.
Abarebera ubuzima mu bitangaza, ntibagira umwanya wo kwiruka inyuma y’ibindi...kuko bahora babibona.
Niba utarubizi, UZIKO ubuzima bwawe ari igitangaza?
Fata umwanya utekereze kuri aya magambo: Ndinde? N’iki kingira jye? N’iki kingira udasanzwe kd kintandukanya n’abandi bose babayeho, bariho ndetse n’abazabaho? Agaciro mfite ngahabwa nande? Nibutse ko ababyeyi banjye ataribo bampa agaciro (Imana yakampaye batarabaho...kd nzagakomeza batakibaho); ntabwo amafaranga ariyo ampa agaciro nakagize ntarayagira (katangiriye mu mugambi w’Imana aba ariho kuzurira) ntabwo imyenda nambara ariyo impa agaciro...ntabwo ari ibyo ntunze, ibyo nize...Uko ndesha, uko ngana cg nsa...Dawidi ati naremwe mu buryo buteye ubwoba, butangaza...Imirimo wakoze (undema) n’igitangaza...Muri make "Ubuzima bwanjye n’igitangaza!"
Sigaho kwiruka inyuma y’ibitangaza kuko ubwawe uri igitangaza! N’utamenya ibi, abantu bazakwifatira bakubwire ibyo bashatse.
Unyemerere usome Zaburi 139 uyitekerezeho none.
Dr. Fidèle Masengo, Foursquare Church Kimironko masengof@yahoo.fr


text:
“Agūra ikibanza cy’ihema ryawe, rēga inyegamo zo mu mazu yawe zigireyo, ntugarukire hafi wungure imigozi yawe ibe miremire, ushimangire imambo zawe,kuko uzarambura ujya iburyo n’ibumoso. Urubyaro rwawe ruzahindūra amahanga, kandi ruzatuza abantu mu midugudu yabaye amatongo.Witinya kuko utazakorwa n’isoni, kandi wimwara kuko isoni zitazagukora, ahubwo uzibagirwa isoni zo mu buto bwawe, n’umugayo wo mu bupfakazi bwawe ntuzawibuka ukundi. Yesaya 54:2-4
Ugendeye kuri iri jambo dusomye, ubona ko Imana hari isezerano isezeranye nawe. Kuko imigambi y’Imana ihora ari myiza ku bantu bayo nicyo gituma ibasha gusohoza ibyo yasezeranye.
Pasitori Joseph Prince uyobora itorero ryitwa New Creation Church mu gihugu cya Singapore , avuga ko iyo Imana ikubwiye ko ejo hazaza hawe ari heza, hazaba heza kuko ibasha kugutegurira ibitangaza byinshi mu mibereho yawe y’ibihe byose.
Hano ikibazo si ukugira ejo hazaza heza ahubwo ikibazo ni cyo usabwa gukora mu gihe Imana igusezeranije umugisha. Icyo usabwa gukora ni ukwitegura kwakira uwo mugisha no kwizera ko uzawuhabwa. Niyo mpamvu mu ijambo twasomye Imana igusaba kwagura ihema ryawe kugira ngo umugisha igutegurira uzabone aho uwushyira.
Urugero ushobora kuba uri gusaba Imana ko yaguha umwana, niba Imana yaravuganye nawe ko igomba kumuguha, utangira gushaka ibintu byose nkenerwa ku mwana, ugategura aho uzamwakirira kuko ari Imana itabeshya kandi ikwitayeho, iyo ibivuze irabisohoza!
Itegure rero, menya umwanya ukwiye guhagararamo igihe utegereje ibyo Imana ivugana nawe, horana ibyiringiro byo kwakira ibyiza biva ku Mana kandi utegereze kugirirwa neza kuva ku Mana ku bugingo bwawe.


text:
Hari tariki 24 Werurwe 2016 ubwo umukuru w’igihugu yasuraga aka karere, maze agezwaho ikibazo cy’imyaka n’imirima y’abaturage byanyijwe n’umuyoboro w’amashanyarazi ariko ntibahabwe ingurane z’ibyabo byangijwe. Icyo gihe mu kugisubiza, umuyobozi w’akarere ka Gakenke, Nzamwita Déogratias, yagize ati"Nyakubahwa Perezida wa Republika amafaranga y’aba baturage yatugezeho n’ubu twayabaha."
Icyo gisubizo abaturage bacyakirije amashyi y’urufaya ku buryo ntawashidikanya ko batashye bishimye, bazi ko bagiye kwishyurwa.
Gusa nyuma y’amezi akabakaba umunani bahawe iki gisubizo cy’uko amafaranga yo kubishyura ahari, bamwe mu baturage bafite icyo kibazo bo mu Murenge wa Kamubuga, babwiye IGIHE ko kugeza n’ubu ingurane bemerewe batarazihabwa.
Nyiranzayino Souzanne yagize ati "Njye bantemeye ibiti mu ishyamba bambuza no kubicana ngo bazatwishyura none maze imyaka ine nta ngurane nari nabona, twarabajije akarere katubwira ko amafaranga ahari ariko ntayo baduha hagiye gushira umwaka."
Kamanzi Innocent na we yagize ati"Meya yatwemereye ko amafaranga yacu yaje imbere ya Perezida ubwo yari yadusuye i Nemba, ariko tubabazwa no guhora kuri SACCO tukayabura, amezi abaye hafi umunani, bangije ibigori byanjye kandi byari byeze, bambuza kubijyana barambwirira ngo bazatwishyura."
Bakomeza bavuga ko kuba baremerewe amafaranga yabo y’ingurane imbere y’umukuru w’igihugu ariko ntibayahabwe, ngo nta kindi cyizere cyo kuyabona bafite bagasaba inzego nkuru ko zabakurikiranira iki kibazo.
Umuyobozi w’akarere ka Gakenke, Nzamwita Déogratias, avuga ko hari bamwe bayabonye abandi hakaba hakinozwa lisiti yabo ngo bayahabwe.
Ati"Twari tuzi ko aba bazishyurwa na REG ariko mu masezerano dusanga bazishyurwa n’akarere, ubu hari kunozwa lisiti bitarenze ukwezi kwa kabiri (2017) bazaba bayabonye."
Uyu muyoboro w’amashanyarazi wangije ibikorwa by’abaturage uhuriweho n’Uturere twa Gakenke, Musanze na Nyabihu.


text:
Witinya, gira kwizera, kera amagambo yawe yarumviswe!
Aherako arambwira ati ‘’Witinya Daniyeli, kuko uhereye kumunsi watangiriyeho gushishikarira gusobanukirwa no kwicisha bugufi imbere y’Imana yawe, amagambo yawe yarumviswe kandi niyo anzanye. Ariko umutware w’ibwami bw’u Buperesi amara iminsi makumyabiri n’umwe ambuza , nyuma Mikayeli, umwe wo mu batware bakomeye aza kuntabara, ntinda mu bami b’u Buperesi (Daniyeli 10:12-13)
Mu bisanzwe aya magambo ashimangira ukuntu Imana iha agaciro ibyo tuyikorera kandi bikayikora ku mutima iyo umuntu ashishikariye kwita ku by’Imana, iyo uharaniye gukiranuka Imana ntibifata nk’ibitagize icyo biyibwiye ahubwo imwitaho kandi si aha gusa mu isi umwanditsi wandikiye Abaheburayo yaravuze ngo Imana ntikiranirwa ngo yibagirwe imirimo myiza abantu bakora n’urukundo berekana ko bakunda abera (Abaheburayo 6:10), ndababwiza ukuri ko aya ari amwe mu magambo ankomeza iteka iyo mvunikiye mu murimo w’Imana kuko numva ko hari agaciro Imana ibiha kandi ko itibagirwa.
Daniyeli hano yasenze ashaka gutabarwa n’Imana asa nudahise asubizwa, aha si uko yari umunyabyaha, intambara umukristo arwana mu isi ntirangizwa n’amasengesho buri gihe hari n’igihe usenga ukahakura imbaraga mbere y’igisubizo, ariko hano Daniyeli yaje gusubizwa amasengesho ye arumvwa, ndetse biragaragara ko Imana yamwumvise mbere ahubwo Daniyeli yararwanaga intambara nk’izindi zose z’abakristo, ahubwo usomye neza ariya magambo ubona Daniyeli yari yasubijwe kera ariko ntiyakira igisubizo cye ahubwo yacyakiriye nyuma y’iminsi makumyabiri n’umwe yinginga Imana malayika Mikayeli ari uko aje kumutabara.
Ngaho rero reka kwibutse ko umukristo arwana intambara, reka nzite izo mu mwuka kuko Satani n’abadayimoni umurimo wabo ni ubujura, Ijambo ry’Imana riravuga ngo umujura ntazanwa n’ikindi keretse kwiba no kurimbura (Yohana 10:10), Satani aba ashaka iteke kubuza abantu b’Imana umudendezo wo mu gakiza, gukora ibishoboka byose ngo amasengeso ntasubizwe mbega akora uko ashoboye ngo utabona ibyiza mu gakiza wenda bishoboka unazinukwe ariko Imana ishimwe Yesu yaraje kugira ngo tubone ubugingo ndetse zibone bwinshi ikindi n’uko hariya Imana yari yamaze kumva Daniyeli akimara gushishikarira guca bugufi imbere y’Imana.
Intambara zihoraho mu isi ariko dukomeze twizere Imana nk’umutabazi wacu ariko kandi dukwiye gutwara intwaro zose z’Imana kugira ngo tubashe guhagarara tudatsinzwe n’uburiganya bwa Satani (Abefeso 6:11) kandi tuzanesha ’’ Kuko intwaro z’intambara yacu atari iz’abantu, ahubwo imbere y’Imana zigira imbaraga zo gusenya ibihome no kubikubita hasi. (2Abakorinto 10:4)
Niba bitakoroheye muri iki gihe ihangane nshuti, komera kandi ushikame iyo udahise usubizwa s’uko Imana iba yakuretse ntubireke, ukomeze wizere Imana kuko niba warashishikariye guca bugufi nawe Mikayeli yakuzaho akagutabara ahubwo ndagusabira Imana kurwana kigabo kuko kera Imana yarakumvise kuko ireba mumutima, Imana ishimwe, Amen.


text:
Visi Perezida wa Leta Zunze Ubumwe z’ Amerika avuga ko akeneye Yesu cyane
Mike Pence uherutse gutorerwa kungiriza Donald Trump watorewe kuyobora Leta zunze ubumwe za Amerika yatangaje ko akeneye Yesu kuruta ikindi gihe yabayeho kubera imbaraga z’inshingano afite zo kuyobora iki gihugu cy’igihangange.
Mike Pence yabitangaje ubwo yagezaga Ijambo kubamukurikiye ababwira ashize amanga ijambo riri mu rwandiko rwa 2 Pawulo yandikiye Abakorinto: 7:14 agaragaza ko kwirata Krisitu nta soni bimutera ndetse ababwira ko kuva yamenya Yesu yagize umunezero mwinshi bituma amugirira ikizere cyo kuyobora ubuzima bwe bwose.
Yongeraho ko kwizera kwe kwabaye kwizera gushyitse ubwo yafataga icyemezo ku giti cye cyo kwizera Yesu Krisitu nk’umwami n’umukiza w’ubugingo bwe.
Yatangaje ko azi neza ko acyeneye Yesu cyane kuruta ikindi gihe cyose kuko ari we zingiro ry’ubuzima bwe n’umuryango we.
Yagaragaje ko mu gihe abantu bitiriwe izina ry’Imana bazicisha bugufi bagasenga Imana izakora ibitangaza mu gihugu kandi ikabakiriza igihugu, kandi ko yizeye ko Imana iri mu ruhande rwe kugira ngo imufashe gukora ibikomeye bidasanzwe mu gihugu agiye kuyobora.
Ibitekerezo
-
NDAMUKUNDA RACHEL
10 December 2016 -
MIKE KO MEREZAHO HUMURA ,URI MURUHANDE RWA KRISTU ABA AKOMEYE KUKO ARAKURWANIRIRA ,NTUTINYE IMBARAGA Z’IMANA ZIRAKORA KANDI NTACYAZIKOMA MUNKOKORA.KRISTU ARAHARI AGUFASHE KUZASOHOZA INSHINGANO NEZA.
-
igwee
28 November 2016 -
NIMBA uyu mugabo ari umukristu koko,akeneye Yesu byumwihariko
Kuko agomba gukora cyane,kandi ahanganye nizindi mbaraga za
anti-kristu.Yesu azamufasha rwose kuyobora bariya baturage b,Amerika.Mwibuke Salomo
IMANA YARAMUFASHIJE ABIKORA NEZA.GOOD LUCK.
-
God'sPowers
28 November 2016 -
Natemeranya nibyo azategekwa n’abagenzi be bakomeye cgabayobotse ILLUMINATTI, ntazamara 2. Niyemera ko shebuja Trump amubyara muri batisimu mur’uyu muryango w’ibanga (Société Secrète ILLUMINATTI), bazamumereranabi nibihimba bamwice kuko azaba yabumviye ubusa, bagahitamo kumwica ngo ibyo bamusabye yanze atazabyasasa. Ntitwumva se ngo uyu muryango niwo ubaha za powers (most of American Leaders are in this Secret Society). May God protect this man who believes God’s Jesus, in JESUS’s name.
-
umukuru
28 November 2016 -
umva nanjye nd’umukristo ariko muri politik ndashidikanya!!!!!none se USA yabaho idahonda ibihugu?siyo irema imitwe y’itera bwoba mw’isi ikanayishyigikira?none waba v/p ntubishyigikire?ubishyigikiye se wab’uri mu ruhande rwa YESU umwami w’amahoro?ntimuyobe
-
umukuru
28 November 2016 -
umva nanjye nd’umukristo ariko muri politik ndashidikanya!!!!!none se USA yabaho idahonda ibihugu?siyo irema imitwe y’itera bwoba mw’isi ikanayishyigikira?none waba v/p ntubishyigikire?ubishyigikiye se wab’uri mu ruhande rwa YESU umwami w’amahoro?ntimuyobe
-
Rev MUVUNYI SAMSON
28 November 2016 -
Isi ya none ikeneye abayobozi bazi Yesu.kuko ubuyobozi bwose butangwa n’Imana.ikindi USA irusha ibindi bihugu nugukunda Israel.ijambo nakundiye Donald Trump nukwo yatangaje ko azashigikira Israel.agahita avuga ko azatumira Ministre Wi tebe wa Israel muri Janvier 2017 Benyamin Netanyahu Bwana amubariki
-
Mukundente Addy
27 November 2016 -
Erega yesu numwami. utwara abatware Bose bsrabizi uretse kwirengagiza
-
Emmanuel
27 November 2016 -
Imana niyo yatumye abantu nkaba batsinda amatora kandi izabakoresha ibikomeye kugirango isi ive mu ububata bwo kwikakaza,kwica hagamijwe kwikubira biranga abategetsi gito.
-
emmanuel
27 November 2016 -
ariko abaporoso barasetsa sibo Anti-Christ ba danger. uwamushyizeho se yamushyizeho bataziranye. Trump siwe wanditse mu byahishuwe 12:3. iby’isi n’amabanga.
-
Gashumba
27 November 2016 -
Imana ushobora byose izagufashe kumenya umukene,kubiba urukubdo wirinda amasasu nintambara...
-
Gatete Samuel
27 November 2016 -
nibyiza arko politique n’agakiza ? ni danger gusa imana imushoboze anakureho itegeko ryemerera abatinganyi niho nzamwumva cyane kurushaho
-
Gatete Samuel
27 November 2016 -
nibyiza arko politique n’agakiza ? ni danger gusa imana imushoboze anakureho itegeko ryemerera abatinganyi niho nzamwumva cyane kurushaho
-
sam
27 November 2016 -
Uhinduye benshi nanjye ndimo. ndumva Yesu anyemeza ko mbonye imbaraga. yanyishyuriye ya myenda yose yambabariye ibyaha atuma nera
dee
-
LAURENT
27 November 2016 -
ISI IYOBOWE NABANTU BATINYA IMANA IKABAKORERAMO HEHE NA KARENGANE NA RUSWA,HEHE NA RENCON IKORERWA ABATURAGE UKIBWIRAKO ARINJIJI BATABONA. NIMWIGANE UYU MUYOBOZI.IMANA IBIMUFASHEMO.
-
claudette
27 November 2016 -
Waooooooow birashimishije kuumva umuyobozi wigihugu cyigihangage Kwisi uziko harumwami umurenze yahicyubahiro,erega kubaha Uwiteka nibwo bwenge komerezaho musaza,ujye wibuka ko iyi ntebe ariwe wayiguhaye nawe umushime kndi umwubahishe mumahanga yose
-
memory katambara
26 November 2016 -
Nyamara ibyahanuwe byarasohoye.ikimbabaje nuko nkabariya babayeho neza kwisi bashobora kubona ijuru njye nkaribura.mana mfasha umpe imbaraga zo gukiranuka kugira ngo nzahurire nabandi mu bwami bwo mwijuru.naho kubaho mwisi ukabura nijuru birababaje cyane peee
-
ju
26 November 2016 -
waooo !! ntiwumva se !!! wahisemo neza .Yesu ninshuti idatenguha wahisemo neza mugumemo azagushoboza byose ahubwo azagukorera nibyo utakekaga.kuko ntatetereza abamwisunze.
-
jeip
26 November 2016 -
Andika Igitekerezo Hano: Wahisemo neza kuyoborwa na Yesu nabandi bayobozi bajye babanza guxaa bugufi kugirango babone uko bayobora abo bashinzwe kuyobora.


text:
Rwanda : “Abasheshe akanguhe bakwiye kuba mu miryango aho kuba mu bigo†– Dr Alvera Mukabaramba
Umunyamabanga wa Leta ushinzwe imibereho myiza y’abaturage muri minisiteri y’ubutegetsi bw’igihugu, Dr Alvera Mukabaramba arasaba abanyarwanda guharanira ko abasheshe akanguhe batakoherezwa mu bigo kugira ngo abe ari byo bibitaho kabdi bagombye kwitabwaho bari mu miryango.
Yabivuze kuri iki cyumweru tariki 30/09/2012 ku munsi mpuzamahanga w’abasheshe akanguhe wizihirijwe mu murenge wa Kabarondo mu karere ka Kayonza ku rwego rw’igihugu. Yavuze ko binyuranye n’umuco nyarwanda, asaba buri wese guharanira ko nta muntu ugeze mu zabukuru wakongera koherezwa mu kigo ngo abe ari cyo kimwitaho.
Mu Rwanda habarurirwa ibigo bigera ku icumi byakira abasheshe akanguhe nk’uko Dr Mukabaramba yabivuze. Ibyo bigo usanga ahanini ngo bifitwe n’abihaye Imana, ariko bigaterwa inkunga n’uturere na minisiteri y’ubutegetsi bw’igihugu.
N’ubwo ibigo bibakira ngo bikora uko bishoboye kugira ngo bibafate neza, ngo ntibikwiye gukomeza kubohereza mu bigo kuko binyuranye n’indangagaciro z’umuco nyarwanda.
Yagize ati “ Hari ibigo by’abasheshe akanguhe babamo bigera ku icumi mu Rwanda. Kubera intambara na Jenoside byo muri 1994 u Rwanda rwanyuzemo, hari ababaye incike batagira kivurira, ariko hari abatanze ubuhamya bavuga ko bafite abana ari na bo babohereje mu bigo. Tugomba kwihesha agaciro, umuco nyarwanda ntabwo wemera ko tujyana ababyeyi mu bigoâ€
Abasheshe akanguhe b’i Kayonza basabye ko bishobotse hashyirwaho gahunda yihariye yo guteza imbere abasheshe akanguhe batishoboye.
Kuri iki kibazo, Dr Alvera Mukabaramba yavuze ko minisiteri y’ubutegetsi bw’igihugu ibafashiriza hamwe n’abandi banyarwanda batishoboye muri rusange. Abasheshe akanguhe batishoboye ngo bagaragara muri za gahunda zitandukanye zigamije guteza imbere abanyarwanda zirimo iya Girinka, iya VUP no kubakira abatishoboye.
Cyakora yavuze ko hari inyigo igiye gukorwa na minisiteri y’ubutegetsi bw’igihugu izareba imibereho y’abasheshe akanguhe, iyo nyigo ikaba ngo ari yo izatuma hafatwa umwanzuro wo gushyiraho gahunda yihariye y’abasheshe akanguhe cyangwa ntishyirweho.
Yanavuze ko hagiye gukorwa ubuvugizi kugira ngo abasheshe akanguhe bari abakozi bahabwa amafaranga ya pansiyo bajya bayiherwa igihe, byanashoboka iyo pansiyo igahuzwa n’ibihe u Rwanda rugezemo bitewe n’amikoro azaba ahari. Yongereyeho ko imishyikirano ikorwa kenshi ndetse n’isanduku y’ubwiteganyirize bw’abakozi ikaba iri gukora kuri icyo kibazo.
Abasheshe akanguhe bashyizeho amashyirahamwe agamije guharanira inyungu za bo. Uretse komite za bo ku rwego rw’uturere, abasheshe akanguhe bafite ihuriro ry’amashyirahamwe n’ibigo byita ku bageze mu zabukuru mu Rwanda ryitwa FAPAR.
Â


text:
Yoheli 3:1-2 - "Hanyuma y’ibyo, nzasuka Umwuka wanjye ku bantu bose, abahungu banyu n’abakobwa banyu bazahanura, abakambwe banyu bazarota, n’abasore banyu bazerekwa. Ndetse n’abagaragu banjye n’abaja banjye nzabasukira ku Mwuka wanjye muri iyo minsi.
Muri iyi minsi abantu benshi bakomeje kunsaba amasengesho ngo nabo buzure Umwuka wera. Kubera kubyumvana abantu benshi nabigize icyifuzo. Aho ntangiriye kwigisha kuri iyi nyigisho ubusabe bwariyongereye. Birasa nk’aho ari kimwe mu bibazo bikomeye abakristo basengera.
Bagitangira kungezaho icyo cyifuzo nabifashe nk’ikintu cyiza ariko kubera ubwiyongere bw’abawushaka nageze aho nibaza niba turi "mu gihe cy’amapfa mu Mwuka", niba turi mu gihe umwuka w’Imana wabaye muke, wabuze cyangwa mu kirere atabamo. Niko kwibuka iki cyanditswe twasomye.
Maze gusenga no kucyigaho, natunguwe no kwigamo amasomo 3 akomeye asubiza ikibazo cy’abifuza kuzuzwa umwuka wera.
Dore amwe muri ayo masomo:
1) Umwuka Wera ni isezerano ry’abantu bo mu gihe cyacu. Ibi nibyo Yoweli yahanuye mu mwaka wa 830 mbere y’uko Yesu avuka. Ubu buhanuzi bwarasohoye kuva mu gihe cy’Ibyakozwe n’Intumwa.
2) Umwuka ni isezerano ry’abantu bose. Ntabwo ari umwihariko w’abantu bamwe. Nawe ntabwo uhejwe. Ni isezerano ryawe. Agomba kukuzaho.
3) Ni isezerano ku bantu b’ingeri zose. Nta vangura agira. Iyo ajya guhabwa abakire gusa, abize gusa, abashumba bonyine, abatuye muri Amerika no mu Burayi, abakiri bato,....byari kuba biteye agahinda ku bandi. Ariko inkuru nziza n’uko yatanzwe ku bamushaka.
Niba utamufite, wibaze neza impamvu wamubuze mu gihe aboneka ku bwinshi no kubamushaka bose. Ihe intego yo kumwakira.
Mugire umunsi mwiza!
Dr Fidèle MASENGO, Foursquare Gospel Church Kimironko masengof@yahoo.fr


text:
Aba bacuruzi bashimangira ko bazungukiramo byinshi birimo gushyigikira umuco gakondo ndetse no kurushaho kwiyubakira ubushobozi binyuze mu guhuriza hamwe ibitekerezo.
Rwanda Day ihuriramo abanyarwanda n’abanyamahanga baturutse imihanda yose aho baganira ku iterambere rirambye ry’Igihugu bikajyana no kugaragariza amahanga ibyiza by’umuco Nyarwanda.
Rwanda Day ya 2016 yahawe izina ryihariye ‘Rwanda Cultural Day’ mu rwego rwo kwita ku muco Nyarwanda no kuwukundisha abatawuzi ifite insanganyamatsiko igira iti “Agaciro: Umurage wo kwiyubaha’.
Icyo Abanyarwanda biteze kungukira muri Rwanda Day ibera i San Francisco


text:
Iyo utwo dukoko tugeze mu mara dutangira kugenda tuyamunga gahoro gahoro. Amibe kandi zishobora kwangiza umwijima,umutima ndetse zikaba zagera no mu bwonko.
ESE IRANGWA N’IKI?
Kubabara mu nda
Kugira umuriro rimwe na rimwe
Gushaka kujya ku musarane nyamara wajyayo bikanga
Guhurwa ibiryo bimwe na bimwe
Kwishimagura,.........
ESE IRAVURWA IGAKIRA?
Yego, iravurwa igakira burundu, ubundi ukita cyane ku isuku kuko ituruka ku mwanda
Hari imiti y’umwimerere ikomoka ku buvuzi gakondo bw’Abashinwa n’abanyamerika,ikoreshwa ku rwego mpuzamahanga ivura kandi igakiza Amibe burundu.
Muri yo twavuga nka:
Garlic Oil capsule , Parashield plus capsule,iyi yica ndetse ikamenagura n’ibikonoshwa by’Amibe,hakaba n’Icyayi bita Intestine Cleansing tea
Cyoza mu mara kigakuramo amagi yazo ndetse n’indi myanda mu mara.
Twabibutsa ko nta ngaruka iyi miti igira kuko yizewe kandi ikaba ikoze mu bimera.


text:
”Tubabarirane nkuko kristo yatubabariye”. MAHAME CONSTANT igice cya 1
“Nuko nk’uko bikwiriye intore z’Imana zera kandi zikundwa, mwambare umutima w’imbabazi n’ineza, no kwicisha bugufi n’ubugwaneza no kwihangana, mwihanganirana kandi mubabarirana ibyaha, uko umuntu agize icyo apfa n’undi. Nk’uko umwami wacu yabababariye, abe ariko namwe mubabarirana”. (Abakolosayi 3,12-13)
Mbere na mbere iyo uvuze kubabarirana hari ibibazo 2 bihitwa byibazwa na buri wese:
1. Tubabarira habaye iki?
Habaho gutanga cyangwa no gusaba imbabazi igihe cyose hakemurwa kutumvikana hagati y’abantu babiri cyangwa benshi byaturutse ku ntonganya, amahane, kugirirana nabi n’intambara z’uburyo butari bumwe hagati y’abo bagiranye ibibazo. Ikindi nuko uko kutumvikana kuba hose haba mu bakundana, mu miryango, mu bakozi n’abakoresha babo babo, mu nshuti, mu baturanyi hagati y’amoko cyangwa n’ibihugu. Aba bose rero bakeneye kubabarirana kugirango amahoro agaruke kandi bongere kubana hamwe nta kwishishanya.
2. Kubera iki imbabazi zigora kuzisaba cyangwa kuzitanga?
Iyo twifashishije ijambo ry’Imana riboneka mu Abagalatiya 5, 20; dusangamo ko mu mbuto za kamere harimo intonganya, amahane, ubusambanyi n’ibindi bibi bisa nk’ibyo bitwereka ko muri kamere muntu ntakiza kirimo cyavamo muyandi magambo igisa no kwihangana cyangwa kubabarira ntakiturimo keretse gusa iyo twinjije Yesu Kristu muri twe tukagibwamo na kamere Mana ariyo yonyine idushoboza kubabarira nk’uko twabyigishijwe na Yesu ku musaraba ababarira abamwicaga nta n’imbabazi bamusabye. Nanone ntiwavuga kubabarirana ngo wibagirwe aba bantu 2 bakurikira kuko aribo barebwa cyane nabyo:
i. Uwakoreye nabi mugenzi we cg Uwahemutse: Uyu wakoze icyaha mubimuranga nuko muriwe igihe cyose atarasaba imbabazi arangwa no kubura amahoro muri we bikarushaho cyane iyo ahuye nuwo yagiriye nabi, ariheba cyane, akabana n’ubwoba atazi aho buva, gusinzira aba ari amahirwe kuri we no kwicira imanza bitarangira mu mutima we bidashira. Uretse n’ibyo nuko igihe cyose atarasaba imbabazi umuryango w’ijuru ufunze kuri we nkuko tubisanga hariya mu Abagalatiya 5, 21 aho Pawulo yahamije ko abakora ibya kamere y’umubiri batazaragwa ubwami bw’Imana. Uyu muntu ntayindi nzira afite yo kubaho mu munezero keretse gusaba imbabazi uwo yahemukiye gusa, ureke bya bindi abantu bahemukira abandi bakajya mu nsengero bakihana bibwirako birangiye ntibigere begera uwo bahemukiye ngo bamusabe imbabazi nukuri abateye batya urubanza ruracyabariho.
ii. Uwakorewe nabi cyangwa Uwahemukiwe: Uwahemukiwe igihe cyose muri we atarababrira arangwa no kuba yagirira nabi abandi ibisa n’ibyo yagiriwe, guhorana uburakari bitewe no gutekereza cyane kubyamubayeho, ahora mu gihe cyahise gusa ugasanga ntatekereza imbere hazaza kandi ashobora no kwihorera yibeshyako byamuha ibyishimo ariko mukuri ntabyo kuko aba yiyongerera imvune zo mu mutima ndetse abahanga bo bemezako igihe cyose uwahemukiwe atarababarira bishobora kumuviramo uburwayi bumwe na bumwe nk’umutwe udakira, kuribwa igifu bidashira n’izindi.
Umeze atya rero afite ibyago by’uko nawe atababarirwa n’Imana mugihe abikeneye nk’uko tubisanga muri Matayo6,14-15, aho yagize ati: “nimubabarira abantu ibyaha byabo namwe so wo mw’ijuru azababarira namwe, ariko nimutababarira ibyaha byabo namwe so ntazabibabarira.”
Ariko reka ngire nti wowe utarababrira umuti ukuvura imvune umaranye igihe mu mutima wawe ni ukubabarira nkuko kristu yababariye abamugiriraga nabi ku musaraba ndeste n’abandi bose bazihana ibyaha bakamwizera. Murakoze kandi Imana iduhane twese hamwe Umutima wo Kubabarirana.
Ubutaha tuzabagezaho igice cya 2 kivuga ku ntambwe 12 zafasha uwahemukiwe gutanga imbabazi ntuzacikwe!


text:
Ese Bibilya na Koruwani ruswa biyifata nk’ icyaha cyangwa biyifata ukundi ?
Mu Rwanda ruswa n’ibyaha bifitanye isano na yo ni ibyaha biteganywa kandi bihanwa n’Itegeko Ngenga n° 01/2012/OL ryo ku wa 02/05/2012 rishyiraho igitabo cy’amategeko ahana.
Ruswa ni icyaha cyahozeho kuva kera, n’ubwo amategeko y’u Rwanda yatangiye kugiteganya nk’icyaha mu gihe cya vuba.
Ibyanditswe bitagatifu cyangwa byera bigaragaza ruswa nk’icyaha inshuro nyinshi kandi mu bihe bitandukanye, haba mu Isezerano rya Kera, haba no mu Rishya.
Zimwe mu ngero zigaragara muri Bibilya na Koruwani zivuga kuri ruswa by’ ibyaha bifitanye isano nayo.
Ntuzemere guhabwa ruswa, kuko ruswa ihuma amaso y’ababona ukuri, maze igatsindisha intungane mu rubanza (Iyimukamisiri – Kuva; 23:8);
Umugiranabi yakira ruswa, kugira ngo arenganye umunyamurava. (Imigani, 17:23);
Baragowe! Abiyita abahanga, bakibonamo abanyabwenge Baragowe! Ab’intwari zo mu runywero, kimwe n’inkwakuzi mu kuvanga inzoga, bo bagira umwere umunyacyaha ari uko abaguriye, bakima intungane ibyo yatsindiye (Izayi 5:23).
Nimutege amatwi ibi ngibi, batware b’inzu ya Yakobo, namwe, bacamanza b’inzu ya Israheli; mwebwe muterwa ishozi n’ubutabera, mugatoteza icyitwa ubutungane cyose; mwebwe mwubakisha Siyoni amaraso, Yeruzalemu mukayishingira ku bugome!
Abatware bayo baraca imanza ari uko babonye ruswa, abaherezabitambo bayo barigishiriza kuronka inyungu, abahanuzi bayo barahanura ari uko bahawe feza, Kandi bagatinyuka kwishingikiriza Uhoraho, bavuga bati «Uhoraho ari muri twe, icyago ntikizatugwirira!»
Ni cyo gituma Siyoni izahingwa nk’umurima, Yeruzalemu igahinduka amatongo, bitewe namwe, umusozi wubatseho Ingoro ugapfukiranwa n’ibihuru (Mika, 3:9-12).
Mu Isezerano rishya:
N’uko Yuda Isikariyoti, umwe muri ba Cumi na babiri, asanga abatware b’abaherezabitambo bakuru, agira ngo azamubagabize. Ngo babyumve, barishima, maze bamusezeranya kuzamuha ikiguzi. Yuda asigara ashaka uburyo bwo kumutanga (Mariko 14: 10-11).
Ababibonye bose barijujuta, baravuga bati «Yagiye gucumbika ku munyabyaha!» N’uko Zakewusi yegera Nyagasani, aramubwira ati «Rwose, Mwigisha, kimwe cya kabiri cy’ibyo ntunze, ngihaye abakene; niba kandi hari uwo nahuguje, ndamusubiza ibye inshuro enye» (Luka, 19: 7-8).
Twibuke ko yari umusoresha, arangwa no kwigwizaho imitungo (enrichissement sans cause), kandi na ruswa nyirizina ntiyari kuburamo.
Maze Feliki kuko arusha abandi kumenya iby’iyo Nzira arabirazika ati “Lusiya umutware w’ingabo namara kuza, nzaca urubanza rw’amagambo yanyu.”
Ategeka umutware utwara umutwe kurindisha Pawulo amaso, no kutabuza umuntu wese mu nshuuti ze kumukorera. Bukeye Feliki azana n’umugore we Dirusila w’Umuyudakazi, atumira Pawulo yumva ibyo avuga byo kwizera Kristo Yesu.
Akivuga ibyo gukiranuka n’ibyo kwirinda n’iby’amateka azacibwa, Feliki aratinya cyane aramusubiza ati “None genda, nimbona uburyo nzagutumira.” Kandi yiringiraga ko Pawulo azamuhongera impiya. Ni cyo cyatumye ahora amutumira ngo baganire (Ibyakozwe n’Intumwa, 24: 22-26). Ni ukuvuga ko yizeraga ko Pawulo narambirwa azamuha ruswa akamurekura (bya bindi byo gusiragiza ushaka serivisi).
No mu gitabo gitagatifu Korowani bagaragaza ruswa nk’icyaha kandi bakayamagana. Kirazira guha ruswa abacamanza (Korowani isura ya 2: aya ya 188; isura ya 5: aya ya 8).
Korowani itandukanya kandi ijambo “impano” (gift - hadiya) n’ijambo “ruswa” (bribe – raswa). Ni ukuvuga ko ruswa ntaho itagaragara.
Leta y’ u Rwanda ikomeza gusaba Abanyarwanda gukumira kwirinda ruswa n’ ibyaha bifitanye isano nayo. Ruswa igira ingaruka zirimo kudindiza iterambere, guteza umutekano muke, gutuma igihugu gitakarizwa icyizere, kubuza abaturage uburenganzira bwabo burimo n’ ubutabera n’ ibindi.
Ubushakashatsi buheruka gushyirwa ahagaragara n’ umuryango Trensparency International Rwanda, urwanya akarengane na Ruswa bugaragaraza ko muri 2016 ruswa yiyongere. Yavuye kuri 17.5% mu mwaka ushize ikagera kuri 24.4%.


text:
Guverineri Mukandasira Caritas arahumuriza aborozi n’abacuruza amata ku kibazo bamaze imyaka myinshi bafite cyo kutagira aho bagurisha umukamo w’amata.
Ibi abitangaza nyuma y’igihe kirekire aborozi bamaze amaso yaraheze mu kirere bategereje uruganda rw’amata rwa Mukamira, rwatangiye kubakwa ku masezerano yasinywe ku wa 6 Gashyantare 2012, ariko n’ubu rukaba rutaruzura.
Ubuyobozi bw’Akarere ka Nyabihu buvuga ko uru ruganda rwagombaga kuzura mu mezi 10 ariko rujya gutangira kubakwa hajemo ibibazo bitandukanye byatumye habaho guhora basimburanya ba rwiyemezamirimo uwatangiye ntakomeze.
Aborozi n’abacuruza amata bakomeje gutakamba bavuga ko bagenda bahura n’ibihombo bitandukanye biterwa no kutagira isoko ry’umukamo aho bamwe babura n’uko bagurisha amata kubera igiciro kiri hasi bagahitamo kuyatangira ubuntu.
Manishimwe Bernard umwe mu borozi bororera mu nkengero za Gishwati aragira ati “Uruganda twategereje kuva mu myaka 4 ishize rwaraduhombeje kuko amata inka zacu ziduha akomeje gutuma dukena kandi ubworozi twarabwiyemeje, kuba ubuyobozi buvuga ko rugiye gutangira turwitezeho kutuzamura, rukaduhoza amarira twarize.”
Guverineri w’Intara y’Uburengerazuba Mukandasira Caritas yavuze ko mu minsi ya vuba imirimo y’Ikaragiro rya Mukamira izaba yatangiye kuko ibikenerwa by’ingenzi byose byamaze kuboneka, asaba aborozi kuba bihanganye igihe gito mu gihe ritaratangira ku mugaragaro.
Ati “Ntabwo navuga ngo uru ruganda ruzatangira uyu munsi ariko ibyari bikenewe byose byamaze gushyirwamo mu minsi ya vuba bitarambiranye ruraba rwatangiye kandi turwitezeho kuzamura aborozi b’inka bose baturiye intara umusaruro ukagera kuri bose, mu gihe rutaratangira babe bihanganye igihe gito.”
Minisiteri y’Ubuhinzi n’ubworozi ivuga ko umusaruro w’ibikomoka ku mata wariyongereye mu Rwanda, mu mwaka wa 1998, Umunyarwanda umwe yanywaga litiro esheshatu ku mwaka, ariko kuri ubu anywa litiro 59 ku mwaka.
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Reba Video
Igitsina
Inama ku Musore Ugiye Kurambagiza I
1.Ambara neza:ambara imyenda myiza yiyubashye. Ushobora kugura imyenda y'igiciro kandi igezweho. Uwambaye neza agaragara neza. Abantu niko dukoze umuntu yambara neza bikamwongerera agaciro, yakwambara nabi bikamugayisha.
2.Tera Ipasi Imyenda Yawe: Gusohokana n'umukobwa wambaye imyenda yihinahinnye idateye ipasi birasebye kandi bigaragaza ko uri ntacyobimbwiye. Ubwo se ni nde wakwifuza kuzakubera umugeni witwara utyo.
3.Baza Undi Mugore/Mukobwa: Baza undi mugore cyangwa umukobwa wishyikiraho nka mushiki wawe igishimisha umukobwa musohokanye cyangwa uko wakwitwara. Kuko aba ari umukobwa aba azi ayo mabanga kandi yagufasha.
2.Tera Ipasi Imyenda Yawe: Gusohokana n'umukobwa wambaye imyenda yihinahinnye idateye ipasi birasebye kandi bigaragaza ko uri ntacyobimbwiye. Ubwo se ni nde wakwifuza kuzakubera umugeni witwara utyo.
3.Baza Undi Mugore/Mukobwa: Baza undi mugore cyangwa umukobwa wishyikiraho nka mushiki wawe igishimisha umukobwa musohokanye cyangwa uko wakwitwara. Kuko aba ari umukobwa aba azi ayo mabanga kandi yagufasha.
at 4:19 AM
Labels: kurambagiza, umusore
Subscribe to: Post Comments (Atom)


text:
Apr 07, 2016 admin Andi makuru 0
Nk’uko abitangamo ubuhamya, Pasitori Karuranga muri Jenoside yakorewe abatutsi mu Rwanda yari atuye mu cyahoze ari Komini Bwakira ubu ni mu karere ka Karongi yiciwe abana 7 batabwa muri nyabarongo bishwe na baramu be na ba se bukwe ni ukuvuga basaza na ba se wabo b’umugore bashakanye bakaba nta mwana n’umwe babashije kurokora.
Nyuma ya Jenoside Pasitori Karuranga yahuye n’ihurizo rikomeye mbere y’uko afata icyemezo cyo gukomeza kubana n’umugore we. Yagize ati “Nibazaga ninsubirana n’umugore ko nta benewacu bacitse ku icumu bazakandagira mu rugo rwanjye kandi n’abo mu muryango wo kwa Databukwe batazarukandagiramo kubera ibyaha bya jenoside bakoreye abana banjye”.
Yaje gufata icyemezo cyo kuzana umugore we wari warasubiye iwabo nyuma yo kwicirwa na basaza be na ba se wabo abana bose barindwi (7) yari yarabyaranye na Pasitori Karuranga.
Abo mu muryango w’umugore batekereje ko Pasitori Karuranga ashaka kwihorera kuri mushiki wabo.
Amaze gusubira m’urugo rwe, Madamu Karuranga ntiyifuzaga ko yagira uwo bavukana umukandagirira mu rugo kubera ko bamuhemukiye ariko igihe cyaje kugera aradohora ariko abavandimwe bakahagera bikandagira.
Mu gihe Past Karuranga yiteguraga kwimuka ngo aze gukorera muri Kigali arimo gutegura abendaga kubatizwa yasanze umwe mu bigiraga kubatizwa yambaye imyenda y’umwana we w’imfura aho naho byamubereye ihurizo, yegera uwo mwizera mushya amubaza aho yakuye iyo myenda umusobanurira ko yayihawe n’abagiye kwica umwana we w’imfura. Nk’umupasitori asanga nta mbuto yaba yeze umwizera we agiye yambaye ubusa arayimurekera.
Madamu Karuranga nawe watanze ubuhamya muri iki giterane yashimye Imana ko yabashije kubashumbusha ikabaha abana babiri ndetse bakaba bafite n’uwo barera.
Yashimye Imana ko yamurindiye umugabo bakaba babanye neza. Yagize ati “uyu mugabo wanjye ni intwari, mu myaka yose 20 nyuma ya Jenoside nta narimwe yigeze incyurira ko basaza banjye aribo bamuhekuye”.
Ikindi Past Karuranga yavuze ukuntu umwe muri baramu be yaje I Kigali kubasura asanze badahari yandika ibaruwa yo gusaba imbabazi, umwana mukuru ayisomye agira ubwoba aterefona se ati ko Athanase aje turarara he ? (kuko bari bafite ubwoba ko nabo yabica), Past Karuranga ahumuriza abana barararana.
Ku birebana no kubana n’umugorewe yavuze ko umugore we nta cyaha yigeze akora nta bwicanyi yakoze ahubwo n’abo m’umuryango we babukoze bityo we ntiyamubabariye ahubwo yakoze inshingano ze nk’umugabo kandi nk’umupasitori yiyemeza kugumana n’umugore we basezeranye kubana akaramata.
Karuranga ati twatangiye gahunda y’ubumwe n’ubwiyunge Commission y’ubumwe n’ubwiyunge itarabaho ariko nayo aho yaziye nawe yamugiriye umumaro ashobora kuba yaravugaga ko yamufashije gusubirana inshingano igihe yari yarazambuwe mu buyobozi bwari buyobowe Pasitori Usabwimana Samuel bwakuweho na RGB.
Ubuhamya bwa Pasitori Edouard ni urugero rufatika ruranga imibanire y’abanyarwanda mbere ya Jenoside ko babanaga neza bagashyingirana. Ni urugero kandi rwerekana ububi n’ubukana bw’ishyano rya Jenoside aho umubyeyi yemera kwihekura, tekereza nawe aho umuntu yica bishwa be, abuzukuru be ngo ntibahuje ubwoko kandi bahuje amaraso.
Ni urugero ariko nanone rufatika rw’ubumwe n’ubwiyunge aho Past Karuranga yashoboye kubabarira kwa sebukwe kandi akaba abana n’umugore we neza. Abari bateraniye aho bose barumiwe ariko bafashwa n’ubuhamya bw’uyu muryango.
Inkuru ya Rushyashya.net
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Indwara z’amatungo zigomba gushyirwa mubigenzurwa iyo wizeye ko itungo ryawe ryahawe urukingo rukwiye, idafatwa n’udukoko kandi ijya ibiryo bifite intungamubiri zose zikenerwa. Izi ni zimwe mundwara rusange zishobora gufata amatungo:
- Indwara ya pneumonia
- Ni indwara yandura wagereranya n’indwara ya CCPP iboneka ugiye hamwe n’itungo riyirwaye.
- Ibimenyetso by’indwara ya pneumonia; umuriro mwinshi, guhumeka bigoye no gupfa cyane iyo yageze ahantu.
- Mugihe ubonye ibyo bimenyetso hamagara ako kanya umuganga w’amatungo
- Kingirira amatungo yawe kugihe.
- Nibyiza kubantu kureka amatungo agatembera, bikenerwa kugira ngo itungo rigenzurwe mbere yo gutwadwa no kuzijyana mukandi gace.
- Indwara ya mastitis
- Amacebe arashyuha akanaribwa. Amata ashobora kuba acitse amazi kandi arimo utuntu dukomeye.
- Iyi ndwara ishobora kwirindwa wongera isuku cyane cyane mubyo zinwa.
- Abaganga b’amatungo bashobpora kuguha imiti ya antibiotic kuminwa yámacebe. Iba ihene yawe ifite imenyetso by’indwara ya mastitis, iyo ndwara ishobora guterwa n’uburyaryate bw’udukoko kandi kuyivura bigomba gutangwa n’umuganga w’amatungo kandi akayikurikirana.
- Indwara yitwa rift valley fever.
- Ni indwara iterwa n’agakoko ka virusi gatwarwa n’umubu. Niyo mpamvu iboneka cyane mugihe cy’imvura igihe imibu abari myinshi.
- Abantu n’amatungo atarwaye bishobora kwanduzwa n’ibikomoka k’umatungo yanduye n’inyama zazo mbisi.
- Ibimenyetso by’indwara ya rift valley fever ni: umuriro uza utunguranye, gucika inege, kutarya neza, kugenda gahoro no kuzana ibintu bimeze nk’amazi mu mazuru, kuzana amacancwe menshi, guhitwa no gupfa mu matungo akiri mato no kurambura kumatungo ahaka.
- Izindi ndwara zishobora gusa niyi, kandi ugomba kureba umuganga kugira ngo ayisuzume abyemeze.
- Igenzurwa bakingira banarwanya imibu.
- Indwara y’inzoka
- Indwara y’inzoka iterwa n’ udukoko dufata urwungano ngogozi rw’ihene.
- Ihindura kubwiza bwo gutanga umusaruro kw’ihene ikamwa, cyane cyane k’ubana, bapfa cyane kubera inzoka ziri munda yazo.
- Mugihe cyikura ryiyo ndwara y’i nzoka,inoka zimwe zihunga zijya mubihaha ibi bigatera ihene kugira ibibazo by’ubuhumekero.
- Indwara yinzoka zishobora kugenzurwa utanga imiti yica inoka. Mbere yo kwica inzoka zo mu ihene zawe, reba muganga w’amatungo agufashe kumenya umuti nyawo uzica inzoka zo mu ihene zawe. Imiti imwe nimwe yica inzoka yica inzoka nyinshi mugihe hari nizica ubwoko bumwe gusa.


text:
Ibi yabitangaje ubwo yatangizaga amahugurwa y’Abunzi y’iminsi ibiri ku rwego rw’Igihugu, mu muhango wabereye mu Murenge wa Cyuve mu Karere ka Musanze, kuri uyu wa Kabiri, tariki ya 18 Ukwakira 2016.
Minisitiri Busingye yasabye Abunzi kurushaho kuba inyangamugayo no gukorana ubwitange mu kazi kabo ka buri munsi.
Yagize ati “Mugomba kwirinda ingeso mbi zirimo gusaba ibyiswe guhagurutsa inteko, umuti w’ikaramu kuko byose ni ruswa, mugomba kuba abizerwa mukanoza ibyo mukora.”
Yakomeje avuga ko muri iki cyumweru batangira guhabwa amagare azabafasha gukora neza.
Ati “Akazi mukora igihugu kirakazirikana, mwahawe telefoni n’ubwisungane mu kwivuza ndetse ubu mugiye gutangira guhabwa amagare muri iki cyumweru.”
Habimana Erneste, umwe mu bunzi bo mu Karere ka Musanze yagize ati “Ibi birashimangira ko imvugo ya Perezida wacu, Paul Kagame ari yo ngiro, ubu tuzajya tugera ku kiburanwa bitworoheye bityo tugire n’amakuru dushingiraho twunga.”
Nyirahabineza Immaculée avuga ko aya magare bemerewe n’Umukuru w’Igihugu azabafasha kongera umusaruro.
Yagize ati “Uru ni urwibutso rukomeye cyane natwe tugomba guhagarara ku bunyangamugayo kandi tuzongera n’umusaruro w’ibyo dukora.”
Abunzi batangiye gukora kuva mu mwaka wa 2004, mu rwego rwo kunganira no gufasha ubutabera kugera ku ntego yo kugabanya imanza zijyanwa mu nkiko. Kuri ubu mu gihugu hose habarurwa Abunzi basaga ibihumbi 17.


text:
Ibyo kwitondera kuri produits zidefiriza imisatsi
Kudefriza imisatsi bikorwa mu buryo bubiri aho bamwe bawurambura cyane abandi bagashyiramo gake ko kuworoshya. Gusa nubwo ingaruka zitaba zimwe bitwe n’umwanya produits imara mu mutwe, uburyo bwose wakoresha bugira ingaruka ku ruhu rwo mu mutwe no ku musatsi.
Amavuta bakoresha mu kudefiriza ni bwoko ki?
Amavuta bakoresha badefuriza arimo amoko abiri;
1.Lye Relaxers
2.No Lye Relaxers
Ubwo bwoko bwombi bwangiza umusatsi kuko kugirango umusatsi urambuke ugomba kubanza gutakaza ububobere bwose wagiraga, ugatakaza n’ibiwurinda karemano byose.
Lye Relaxers na No Lye Relaxers bibamo ibyo bita mu butabire cyangwa Chemistry Hydroxyde de sodium na d’Hydroxyde de guanidine, kandi izo relaxers ziba zifite pH iri hejuru cyane ari nabyo bituma ibizigize bikoreshwa mu Kuzibura imiyoboro y’amazi ya WC za kizungu iyo zazibye no muri Eau de Javel ikura ibizinga ku myambaro
Hydroxyde de sodium na d’Hydroxyde de guanidine byinjira ku buryo bworoshye cyane mu ruhu, ndetse zikagera no mu maraso.
Nubwo bwose mbere yo kudefuriza umuntu bamusiga amavuta ku nkengero z’aho imisatsi itangirira kugirango babungabunge uruhu rwo mu maso ntirushye, nta kintu na kimwe basiga ku ruhu ruteyeho imisatsi ngo kirurinde ndeste n’uri kudefuriza yambara gant kugirango yirinde ko izo pruduits zimwinjira mu ruhu rw’ibiganza bye zikarwangiza.
Kudefuriza ni ikintu gikwiye kwitonderwa kuko kuri bamwe bibaviramo kwangirika gukomeye kw’aho imisatsi itereye ugasanga imisatsi ntikimera nka mbere ukaba wayibara ku mutwe.
Gusuka nabyo bigaragara neza inyuma ariko burya uko bagenda bakurura imisatsi niko umuntu agenda atakaza amahirwe ko ha handi bakuruye cyane hazongera kumera imisatsi.
Mu bufaransa hari abakobwa babiri babirabura bitwa Solly na Nimissa batangije muvoma yitwa De La Populace ishishikariza abari n’abategarugori b’abirabura kwiyakira uko baremwe batabanje guhisha umusatsi karemano wabo. Intandaro yo gutangiza iyo muvoma nuko uwo Solly ubu ufite imyaka 24 yamaze kuzana uruhara biturutse ku kudefuriza no ku gusuka kenshi ibintu bitandukanye. Ibyo rero byaramubabaje cyane bimutera imbaraga zo kwigisha abandi kwiyakira uko baremwe kugirango nabo bitazababaho.
Iby’ingaruka za produits zideefiriza kandi bimaze iminsi bivugwaho n’ushinzwe guhitiramo insokozo n’ibikoresho Michelle Obama akoresha ku misatsi. Aho bavuga ko uruganda rwa l’Oreal rushobora kujyanwa mu nkiko kuko produit yabo bakoresheje badefriza imisatsi ya Michelle Obama yamugizeho ingaruka.
Uru ruganda rushinjwa kuba rubeshya ku bigize produits zo kudefiriza ugasanga nubwo waba usobanukiwe ibikorwa muri izo produits, uyikoresha wizeye ko nta ngaruka nyuma ikaza kuzikugiraho. Wakibaza niba abantu bakomeye bafite ababanza kugenzura ibyo bakoresha bagerwaho n’ingaruka n’izo produits, ukibaza uko umuturage wo hasi utajya ubanza ngo anasome ibyanditse kuri produits aguze we agerwaho n’ingaruka zingana iki?
Izo ni zimwe mu ngaruka zivugwa kuri produits zinyereza imisatsi, ubishoboye ukaba wazirinda
Gracieuse Uwadata


text:
RUKUNDO ETIENNE YASHYIZE AHAGARAGARA INDIRIMBO 9 ZIHIMBAZA IMANA
Uyu muhanzi uvuka mu ntara y’Iburasirazuba mu karere ka Nyagatare ni umunyeshuri muri Kaminuza y’u Rwanda ishami rya Nyarugenge mu mwaka wa kane w’amategeko, akaba n’umuyobozi ushinzwe imiririmbire mu itsinda ry’abaramyi “Elim Worship Team” mu muryango w’abanyeshuri b’Abapantekote (CEP UR NYARUGENGE).
Rukundo Etienne yakunze kuba mu matsinda yo kuramya no guhimbaza nk’irya CEP UR HUYE na ryo yabereye umuyobozi w’imiririmbire mu mwaka w’amashuri 2014/2015, aza gutorerwa uwo mwanya na none murindi tsinda rya ELIM WORSHIP TEAM ribarizwa muri CEP UR NYARUGENGE nyuma y’uko ishami yigagamo ryimuriwe i Nyarugenge rivuye i Huye ahahoze ari Kaminuza nkuru y’u Rwanda (NUR).
Etienne ni umwe mu bahanzi b’indirimbo zihimbaza Imana bagitangira muzika, ariko atangiranye imbaraga nyinshi aho yakoze indirimbo zigera ku icyenda (9) zihimbaza Imana ziri mu ndimi z’Ikinyarwanda (8) n’Igiswahili (1) ziri mu njyana zitandukanye nka Rock, R&B, Reggae, Techno na Zulu nk’uko abitangaza ngo akaba azongeraho imwe zose hamwe zikaba 10 umuzingo wa mbere we ukaba wuzuye.
Mu kiganiro twagiranye, Rukundo Etienne yatangaje ko indirimbo ze atazikoreye rimwe ariko ngo yashatse ko zumvikanira rimwe ku mpamvu yuko ubutumwa yifuzaga gutanga bwagombaga kuzura ari uko zose zisohokeye rimwe nk’uko abitangaza muri aya magambo “Impamvu yanteye gukora uyu murimo iruta cyane kuwukora ubwabyo kuko gukora ni kimwe n’impamvu yo gukora ni ikindi, nahisemo gukurikira Yesu n’ibyanjye byose kandi nkamukorera ntizigamye mu buryo bwose cyane cyane muri ubu bwo kuririmba, mpesha Imana yanjye icyubahiro kandi niyemeje kuririmbira Imana nkayishimisha ibyo mfite byose; umutima, ubwenge , imbaraga, ubutunzi, n’ibindi
nk’uko ari umugambi w’Imana ko ubwoko bwayo buyihimbaza.”
Ngo nyuma yo kumenyekanisha izi ndirimbo, Rukundo Etienne arateganya kuzishyira ku mugaragaro (Offical launch) mu mwaka utaha wa 2017 ngo kandi yizeye ko iyatangije umurimo mwiza muri we izamugeza Ku cyo yamuvuzeho n’icyo yamugambiriyeho.
Inkomoko y’inganzo y’umuhanzi Rukundo Etienne
Mu magambo ye aragira ati “Ubusanzwe kuririmba mbyiyumvamo cyane uhereye mu buto bwanjye kuko nakuze numva ari bwo buzima bwanjye mu cyo nakwita mu ndimi z’amahanga (lifestyle) cyane ko nkiri no mu ishuri ryigisha abana bato iby’iyobokamana nabikundaga cyane kuko nari niseguye amaboko y’Umuremyi kuva mu buto bwanjye nkumva ndajwe ishinga cyane no kuzamura izina ryayo hejuru.
Na ho ikijyanye n’inkomoko y’inganzo yanjye, nkuko navuze ko nakundaga gusenga kandi nanakundaga cyane kumva n’indirimbo zihimbaza Imana bikankurura cyane ku bw’umugisha na mama agahimbira korali indirimbo, bituma nanjye mbyisangamo cyane ko nari nsanzwe nanabikunda."
Ese wari uzi umuntu w’icyitegererezo ku muhanzi Rukundo Etienne?
Ngo ashingiye ku mateka ye, uwitwa Dawidi uvugwa muri bibiliya ngo uyu akaba ari na we ufatwa nk’umutware w’abaririmbyi yumva ari we umukurura bityo ngo akaba yumva usibye kwamamaza izina ry’Uwiteka, kuvuga imirimo akora n’imbaraga ze nta kindi yaririmba gusa ngo ntiyabura kuvuga ko hari n’abandi akunda cyane nka Don Moen wo muri Amerika kimwe na Israel Mbonyi w’umunyarwanda.
Ubutumwa Rukundo Etienne agenera abakunzi be
Ubutumwa agarukaho ni ubuzima bw’umukristo n’ibyakamuranze kuva avutse kugeza atashye aribyo: urukundo, amahoro, ineza, kuzirikana amaraso ya Yesu yeza, imbaraga n’imirimo itangaje y’Imana bijyana no guhumuriza abakomeretse no kwibutsa abantu iby’iherezo ry’ubuzima turimo.
Deo Jyamubandi


text:
Past. Desire yibukije abanyeshuri b’abakristo biga muri Kaminuza ya IPRC-Kigali icyo basabwa ngo babashe guhindura abandi
Ku mugoroba wo kuri uyu wa gatanu tariki 09/10/2015, nibwo muri Kaminuza ya IPRC-Kigali (Eto Kicukiro), habereye igiterane cyateguwe n’ihuriro ry’imiryango ya Gikristo ikorera mu iyi kaminuza. Iki giterane kikaba cyari gifite intego yo kubaho ubuzima buhindutse.
Umwigisha Pasiteri Desire Habyarimana yongeye kwibutsa abanyeshuri b’abakristo biga muri Kaminuza ya IPRC-Kigali ko nubwo bifuza guhindura abandi bakwiye kubanza kubaho ubuzima buhindutse nk’uko babishyize mu nsanganyamatsiko y’iki giterane.
Yakomeje kwibutsa aba banyeshuri ko bakwiye gukura ibintu mu mutwe bakabigeza mu mutima kugira ngo babashe kwakira imbaraga zibabashije kubaho ubuzima buhindutse, bikabasha gutera abandi guhinduka.
Aha abayobozi b’imiryango ya Gikristo basobanuraga ibyo bakora n’intego yabo mu guhindura abandi
Yavuze ko ubuzima buhindutse butangira iyo umuntu amaze gukizwa, akakira Umwuka wera nawe akamutoza kubahiriza amategeko y’Imana. Ati ’’ Iyo umuntu amaze gukizwa bimusaba imbaraga zimubashisha kubaho ubuzima buhindutse. Ati ’’kwakira Yesu ni kimwe, ariko kandi hari indi ntambwe ikomeye yo kubaho ubuzima buhindutse.’’
Kuri we asanga impamvu ituma abantu batureba ntibibatere gukizwa ari uko abenshi mu bakijwe bakiriye Yesu ariko bananiwe kubaho ubuzima buhindutse, ngo Imana ibe iya mbere mu buzima bwa buri munsi.
Ashingiye ku mateka yaranze u Rwanda, Pasteri Desire yongeye kwibutsa uru rubyiruko rwagize amahirwe yo kwiga rukwiye kwemera guhinduka mu bice bitatu bigize umuntu ari byo Umwuka, umubiri n’ubugingo, mu rwego rwo guhindura isi ya none yugarijwe n’uruhurirane rw’ibyaha bitandukanye.
Iki giterane cyasojwe aba banyeshuri bakora igikorwa cyo gukusanya inkunga yo gufasha bagenzi babo batishoboye kubona amafunguro.


text:
Ayo mazu ni ayo mu mirenge ya Nyamata na Mayange. Abasenyewe amazu bahise bacumbikirwa na bagenzi babo; nkuko umunyamabanga nshingwabikorwa w’umurenge wa Nyamata, Rurangirwa Fred, abisobanura.
Agira ati “Abasenyewe amazu yabo bacumbikiwe n’abagenzi babo kuko imvura yahise mu ijoro ndetse banabafasha kugira ibyo barokora mubikoresho byabo kugira ngo bitangirika”.
Mu murenge wa Mayange ho umuyaga wanangije insina, unagusha amapoto atwara insinga z’amashanyarazi.
Mu gitondo cyo ku itariki 15 Nzeli 2016, abaturage basenyewe bazindutse basana amwe mu mazu yabo yangiritse.
Sebatware Ruben, ushinzwe gukumira ibiza mu karere ka Bugesera, avuga ko bagiye gushakira inkunga abangirijwe n’ibiza. Bazabafasha kubona isakaro.
Imvura yaguye mu karere ka Bugesera ntiyageze mu mirenge yose. Ahubwo umuyaga niwo wari mwinshi cyane.
Abaturage bo karere ka Bugesera basabwa kuzirika ibisenge by’amazu yabo. Ibyo bizatuma akomera. Basabwa kandi kurushaho gutera ibiti kugira ngo bigabanye ubukana bw’umuyaga ubasenyera.


text:
Kayonza: Ubuyobozi buravuga ko ikibazo cy’amazi kizakemuka burundu mu mezi 18 ari imbere
Nyuma y’aho bamwe mu batuye Umujyi wa Kayonza batangarije ko bakomeje guhura n’ikibazo cy’amazi make cyane cyane mu mujyi rwagati, ubuyobozi bw’Akerere ka Kayonza buratangaza ko iki kibazo bumaze kugihashya kandi ko mu mezi 18 ari imbere iki kibazo gishobora kuba cyakemutse burundu.
Umwe mu batuye uyu mujyi yadutangarije ko batangazwa no kubona abitwa ko bari mu mujyi bakijya kuvoma mu kiyaga, nyamara ngo wajya kure y’umujyi ugasanga nta kibazo cy’amazi gihari. Yatubwiye ko ibi bigaragara cyane (...)
Nyuma y’aho bamwe mu batuye Umujyi wa Kayonza batangarije ko bakomeje guhura n’ikibazo cy’amazi make cyane cyane mu mujyi rwagati, ubuyobozi bw’Akerere ka Kayonza buratangaza ko iki kibazo bumaze kugihashya kandi ko mu mezi 18 ari imbere iki kibazo gishobora kuba cyakemutse burundu.
Umwe mu batuye uyu mujyi yadutangarije ko batangazwa no kubona abitwa ko bari mu mujyi bakijya kuvoma mu kiyaga, nyamara ngo wajya kure y’umujyi ugasanga nta kibazo cy’amazi gihari. Yatubwiye ko ibi bigaragara cyane mu gihe cy’izuba, kikaba ari ikibazo kibahangayikishije.
Avuga kuri iki kibazo, Umuyobozi w’Akarere ka Kayonza Mugabo John yabwiye IGIHE ko cyakemutse; kuko ngo cyari gihari mbere ubwo hari imiyoboro ibiri yacungwaga na koperative imwe ikorera muri uyu mujyi. Avuga ko ubu iyo miyoboro yeguriwe EWSA, ubu abatuye uyu mujyi bakaba bagenda bakemurirwa ikibazo.
Yagize ati “Ubu dufite isoko ya Kazabazana ifite imiyoboro ibiri. Umwe wigeze kugira ikibazo cyo kwangirika kubera imyunyu yari yarafashemo, ariko tubifashijwemo na Minisiteri y’Ibikorwa Remezo imiyoboro yombi ikora.”
Umuyobozi w’Akarere ka Kayonza avuga ko ubu amazi aboneka muri uyu mujyi yiyongereye, kuko ngo mbere babonaga metero kibe 300 z’amazi ku munsi ariko ubu bakaba babona metero kibe ziri hagati ya 500 na 600 ku munsi.
Yizeza abaturage ko babitewemo inkunga n’umushinga Lake Victoria water and sanitation ukorera mu muryango wa Afurika y’Iburasirazuba bafite icyizere ko amazi angana na metero kibe 1500 azajya aboneka buri munsi, kandi ukaba ngo utazarenza amezi 18 utarabagezaho amazi uhereye ubu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
mar.
08
mars
2011
Yohani w’Imana yavukiye mu gihugu cya Portugali ahitwa ontemoronovo. Ababyeyi be bari bakennye ariko bakaba abakristu beza. Bihata kumurera neza, ariko amaze gukura yiha gukora ingeso mbi no kuzerera. Igihe yari yujuje imyaka cumi n’umunani, yaracitse yigira muri Espanye ababyeyi be batabizi. Ararorongotana iyo, ashobewe aza kubona ubuhake ku mushumba w’ubushyo bw’intama. Ahaba imyaka myinshi, nyuma yinjira mu ngabo z’umwami wa Espanye.
Hashize igihe bamubikira ko nyina yitabye Imana; biramubabaza cyane, nyamara ariko kandi bimuviramo intandaro yo kwihana ibibi byose yakoraga. Atangira ubwo gusenga cyane, kwigomwa; mbese yicuza ibyaha byose yakoze.
Aho aviriye mu gisirikare, ntiyiriwe asubira iwabo, ahubwo yagerageje gucuruza ibitabo n’utundi tuntu ngo yirwaneho. Imana iramufasha biramuhira nuko ubucuruzi bwe burakomera cyane, aba umukire ukataje. Niko gutangira rero ubwo afasha abakene cyane n’indushyi, yubakisha ibitaro binini, ari nako kandi ubwo akomeza kwitagatifuza.
Kugira ngo abone ibitunga abarwayi, yitanze ijoro n’umunsi kandi agasabiriza imfashanyo hirya no hino. Muri uko kwitangira abarwayi, yashinze umuryango w’Abafurere wita ku barwayi; abaha urugero rwiza kandi abamenyereza kwitagatifuza. Yohani w’Imana yitabye Imana tariki 8 Werurwe 1550; ashyirwa mu rwego rw’Abatagatifu mu mwaka w’1690.


text:
Urwenya: ”Nibayajyane”
”Nibayajyane”
”Umugabo yagiye kwisuzumisha kwa muganga ageze yo bamutuma umusarani arataha ajya kwiherera mu rugo hanyuma arawubona arangije awushyira mu mufuka w' inyuma asubira kwamuganga mu nzira abajura bamukora mu mufuka batwara ibyo yariyabitse barirukanka cyane maze nawe induru ayiha umunwa agira ati" barayajyanye we !!!!!!! nawe abirukaho !! ""abapolisi bati"" n'angahe ?"" arasubiza ati “ntabarika ntabarika!” nabo bafashamo ngo bamutabare hanyuma arongera ngo yebabawe barayajyanye n' ukuri rwose!!! bati “ariko ubundi ni angahe ?” arababwira ati “yewe nibayajyane nzannya andi “
Shyiraho Igitekerezo!
Subscribe to: Post Comments (Atom)


text:
Imana ni Yo mugenga w’ibihe - Jacques Vernaud
Mu byo Imana yaremye byose, hari urutonde n’umurongo ngenderwaho. Tugomba gukomeza kuwugenderaho, tukawuzirikana kugira ngo tubeho neza dufite amagara mazima.
Mu byo Imana yateguye, harimo umwanya wihariye w’akaruhuko. Gukora utaruhuka si byo Imana ishima, ahubwo ishaka ko buri cyose dukora kiba mu mwanya wa cyo, tukagira n’umwanya w’akaruhuko. Akaruhuko ko ku isabato kari mu byo Imana yagenye. Abantu si ibikoresho by’akazi cyangwa se amamashini, kandi akazi si cyo kintu cy’ibanze mu buzima.
Iyo umuntu atitonze ngo amenye umwanya wo gukora n’uwo kuruhuka, nta musaruro atanga mu byo akora. Abahakana ko Imana iriho bashatse gusiba umunsi w’akaruhuko. Babura umusaruro! Ibi si ugushyigikira ubunebwe. Akaruhuko kaba keza iyo umuntu yarangije inshingano ze.
Nk’uko itegeko ribivuga, icyo tugomba kumenya ni uko ikiruhuko ari ngombwa.
“Arababwira ati ‘Isabato yabayeho ku bw’abantu, abantu si bo babayeho ku bw’isabato, ni cyo gituma umwana w’umuntu ari umwami w’isabato na yo’”Mariko 2 : 27-28.
Abanyedini bashinjanga Yesu kubera ko yakoraga ibitangaza ku munsi w’isabato, kandi bo babashaga guha amazi yo kunywa amashyo yabo, cyangwa kuvana itungo mu rwobo ku munsi w’isabato.
Imana yamaze iminsi itandatu irema, ku munsi wa karindwi iraruhuka “Kuko yabonye ibyo yakoze byose ari byiza.” Umuntu ahamagarirwa gufatanya n’Imana kurema no gukora, ariko kandi no kuzirikana umwanya w’akaruhuko. Iryo tegeko ntabwo ntirigenda ryonyine, ahubwo rijyana n’umurimo.
Mu byo Imana yaremye harimo injyana n’urutonde ngenderwaho. Tugomba rero kurwubaha tukarukurikiza.


text:
Igihingwa cya tangawizi gikoreshwa mu kongera impumuro n’uburyohe bw’icyayi cyangwa ibyo kurya, gishobora kuba umuti w’indwara zitandukanye z’ubuhumekero cyane cyane iya Asima ituma umuntu asemeka.
Nk’uko bigaragazwa n’urubuga rwa interineti rwa www.medicalnewstoday.com, ubushakashatsi bwakozwe n’abanyeshuri bo muri Kaminuza ya Columbia buravuga ko tangawizi ifungura uduheha tujyana tukanavana umwuka mu bihaha, bigatuma abantu barwaye Asima bumva bahumeka neza.
Umuntu urwaye Asima arangwa no guhumeka nabi, asemeka akenshi iyo yahuye n’imiyaga, ikaba ari indwara itaramenyakana ikiyitera nk’uko abo banyeshuri babigaragaje mu bushakashatsi bwabo, ariko ngo igenda iba uruhererekane mu miryango.
Hari imwe mu miti yifashishwa mu gufungura uduheha two mu muhogo tujyana cyangwa tuvana umwuka mu bihaha ugizwe n’icyitwa (ß-agonists) gifasha umuntu urwaye Asima kumva ahumeka neza, akaba ari muri urwo rwego na tangawizi yashyizwe muri icyo cyiciro kuko ako kazi na ko igakora.
Dr. Townsend wari uyoboye abo banyeshuri, mu bushakashatsi yavuze ko akurikije ibyo bagiye babona ku bo babukoreyeho, abanywaga cyangwa abaryaga ibirimo igihingwa cya tangawizi bafite ikibazo cya Asima, bagaragazaga ko borohewe bagatangira guhumeka neza.
Ni muri urwo rwego Dr. Townsend yavuze ko uko ubushakashatsi kuri icyo gihingwa bakomeje gukorwa, biragaragaza ko hari icyizere ko tangawizi ishobora no gukiza Asima, mu gihe hari abayifata nk’ikirungo nk’ibindi byose.
Tangawizi ishobora kuvura Asima
Igihingwa cya tangawizi gikoreshwa mu kongera impumuro n’uburyohe bw’icyayi cyangwa ibyo kurya, gishobora kuba umuti w’indwara zitandukanye z’ubuhumekero cyane cyane iya Asima ituma umuntu asemeka.


text:
par Bangambiki
Kera mu muco nyarwanda byari byemewe gushaka abagore benshi. Umwami ubwe n'abatware bagiraga abagore benshi. Gutunga abagore byari icyubahiro kandi byagwizaga umuryango vuba mu gihe byari bikenewe kuko abana benshi n'imiryango byari ubwishingizi iyo iminsi yabaga mibi. Ariko gushaka abagore benshi ntibyemerwaga n'umuco nyarwanda gusa, ahubwo n'indi mico n'amadini birabishyigikiye twavuga nka Islam, Bibiliya, Mormons n'abandi.
Ariko gutunga abagore benshi ntibyoroshye kandi byagiye bigaragara ko hashobora kuvukamo ibibazo kuko amabanga y'umugabo n'umugore arushaho kubahwa no kugira agaciro iyo akorerwa hagati y'umugore umwe n'umugabo umwe gusa. Ikindi gushakana ni ikibazo cy'Urukundo. Iyo rero utangiye kugabanya urukundo mu bagore no mu bagabo benshi abo ukunda bakeka ko utabakunda urukundo rwuzuye kuko hari abandi uba wabanje kuvuniraho!
Bimwe mu bimenyetso bigaragaza ko gutunga abagore benshi byinjiye cyane mu muco nyarwanda bibonekera mu buvanganzo nyarwanda nk'imigani y'imigenurano n'ibindi. Urugero baravuga ngo "Impfizi ntiyimirwa" cyangwa ngo "umugore umwe ni nka nyoko"
Kimwe mu bigaragaza ko gushaka abagore benshi bidatandukana n'ibibazo n'amatiku uzabisanga mu mvugo n'ibiganiro abantu bajya bagirana.Hari inkuru zivuga ukuntu umugabo ufite abagore benshi agerageza kubeshya abagore be bose abumvisha ko abakunda ku buryo bungana. Ngo iyo umugabo yaguze inyama afata nyirankundwakaza akamuha inyama nyinshi agira ati "nari naguze inyama nke ariko nakoze uko nshoboye ngo nguhe umugabane munini" ubwo agahaguruka no mu rundi rugo ati"nari naguze inyama nke ariko nakoze uko nshoboye ngo nguhe umugabane munini kuko ngukunda." Nk'umuntu byanze bikunze iyo umuntu afite abagore benshi agira abo ukunda cyane n'abo akunda gahoro ibyo rero bigatuma imibanire ye n'abagore ihoramo induru.
Zimwe mu ngaruka mbi zo gushaka abagore benshi ni
-ukutizerwa n'uwo ari we wese muri abo bagore
-abagore babaho bahanganye
-hari igihe bica umugabo
-amahane n'urwango mu bana bakomoka ku bagore batandukanye
BLOG BIFITANYE ISANO
|Byose Ku Guswera | Igituba Cyanjye | | Uko Bubaka Urugo Ruhire |Daily Love Tips
INKURU BISA
Inkingi Zo Kubaka Urugo Ruhire I
Inkingi Zo Kubaka Urugo Ruhire II
umuco nyarwanda,umugabo,umugore,amahane,urwango,gushaka abagore benshi


text:
Itorero ‘Jubilee Revival Assembly’ ryateguye igiterane ku nshuro ya gatatu kizwi nka ‘Worship Beyond Emotional Experience’ bisobanuye kuramya birenze amarangamutima kizaba tariki ya 9 Ukwakira 2016, kikazabera i Remera inyuma ya Alpha Palace aho iryo torero rifite ikicaro.
Iri torero rizwiho umwihariko wo kuramya no guhimbaza rikaba ritegura ibikorwa bitandukanye biba bigamije gukangura itorero no kuryibutsa inshingano ryahamagariwe muri iki gihe gikeneye ububyutse bukomeye.
Ryumugabe Sam umuyobozi w’ itsinda Jubilee Revival Worship Team akaba avuga ko muri icyo gitaramo hazagaragaramo abaramyi batandukanye ndetse kikazigishwamo n’Abashumba b’iri torero, Stanley Kabanda n’umufasha we Julienne Kabiligi Kabanda.
- Iki giterane kiba muri mezi atatu
Iri tsinda rikora umurimo wo kuramya no guhimbaza Imana muri Jubilee Revival Assembly rivuga ko ari ku nshuro ya gatatu. Ngo ufite Intego iboneka muri Zaburi 85:6’Ntuzagaruka ubwawe Ngo utuzure kugirango ubwoko bwawe bukwishimire’.
Intego nyamukuru akaba Ari ukugirango Imana yongere kumanura umuriro w’ububyutse mu Bantu bayo mugihe Itorero ry’Imana rigenda ritakaza inshingano zaryo.
Yagize ati “Tuzaramya Imana tuyihimbaze kandi umuntu wese uko ashoboye yongere kwigaruria umutima w’Imana.”
Worship Beyond emotional limit (kuramya birenze amarangamutima) ni igikorwa gitegurwa buri mezi atatu, mu rwego rwo guha abakiristu umwanya urambuye wo kuramya.
- Jubilee Worship Team
- Mu gitaramo giheruka
- Ni itorero rizwiho kuramya no guhimbaza


text:
Mbabazi Lilian yabwiye IGIHE ko yahisemo kuza mbere y’iminsi ibiri kugira ngo abanze akorane imyitozo n’itsinda ry’abacuranzi bagize Neptunez Band izamucurangira no kugira ngo abanze abonane na bamwe mu muryango we batuye i Kigali.
Yagize ati “Ntabwo nazanye na Band yanjye, ubusanzwe ahantu hose ncurangira muri Uganda niyo imfasha kuko ndirimba live, igitaramo cyo muri Serena rero nzafatanya na band yitwa Neptunez, isanzwe icurangira inaha, ndashaka kwitegura neza ngo nzakore igitaramo cyiza.”
Muri iki gitaramo cya Jazz Junction kizabera muri Kigali Serena Hotel, Lilian Mbabazi azafatanya n’abahanzi bakomeye mu kuririmba by’umwimerere barimo Hope Irakoze wegukanye Tusker Project Fame n’abaririmbyi bagize Neptunez Band.
Mbabazi uvuga Ikinyarwanda gitomoye, yavuze ko iki gitaramo na we agifite amashyushyu kuko iyo aririmbiye mu Rwanda yishima kurusha mu bindi bihugu byose yatumiwemo.
Ati “Mu Rwanda ndahakunda cyane, erega hano ni iwacu, ni mu rugo, ndumva kuzaririmbira abafana banjye bizaba bishimishije, iyo ncurangiye mu Rwanda numva nishimye cyane, abafana bazaze tugire ibihe byiza.”
Yongeyeho ko mu mwaka utaha wa 2017 azaza kuba mu Rwanda by’igihe gito akahatunganyiriza album y’Ikinyarwanda azakorana n’aba Producers yatoranyije ariko atahita atangaza ubu.
Yagize ati “Nabikubwiye mu Rwanda mbafite abantu benshi, mpafite abavandimwe banjye, umuryango wanjye uba hano, ababyeyi banjye n’abo tuvukana, ndashaka kuhagaruka mu mwaka utaha. Nzakora ibitaramo, ndashaka no gukora album yanjye ya mbere y’Ikinyarwanda.”
Mbabazi Lilian agarutse mu Rwanda nyuma y’aho muri Nzeri 2015 yahakorera igitaramo gikomeye cyamuhuje n’itsinda rya Mafikizolo ni nabwo yahaheruka.
Afite indirimbo yaririmbye zakunzwe cyane zirimo Memories yahuriyemo na A Pass, Danger, Vitamin, Yegwe weka yakoranye na Kitoko n’izindi.
Lilian Mbabazi akunda kugarukwaho cyane mu itangazamakuru ryo muri Uganda kubera iby’urukundo rwe na Radio uririmba muri Good Life ariko yabwiye IGIHE ko ‘iby’urukundo byarangiye basigaye bahuzwa n’abana babiri babyaranye gusa’.
Mbabazi aje gucurangira mu gitaramo cya Jazz Junction nyuma y’abandi bahanzi bo muri Uganda na bo bahacurangiye Maurice Kirya [wahacurangiye muri Gashyantare 2016] na Myko Ouma[waje muri Gicurasi 2016.
Kwinjira muri iki gitaramo kizatangira saa moya z’umugoroba ni ukwishyura amafaranga ibihumbi icumi, ndetse amatike yatangiye gucuruzwa mbere kuri Serena Hotel no kuri rubuga rwa internet rwa Jumia.rw hano.


text:
Abaturage bo mu mu Murenge wa Mukarange mu Karere ka Kayonza ahabereye umunsi wa gatatu wa Fespad kuri uyu wa Gatatu tariki ya 3 Kamena 2016, babonye uyu Mukongomani yitobora umunwa ntave amaraso, n‘ aho yatoboye ntihagaragare bavugaga ko babona atari umuntu usanzwe.
Mu kiganiro n’Umuyobozi w’iri torero waduhaye izina rimwe rya Sebastien ngo azwiho cyane, yavuze ko ibi byo kwitobora umubiri ari ubuhanga busanzwe mu muco wabo, ko bose bashobora kubikora.
Yagize ati ”Ibi byo kwitobora umunwa ntibitangaje kuko ni umuco wacu twese turabikora ahubwo mu gitaramo cyo gusoza FESPAD, azatobora mu nda kugira ngo abagaragarize ubuhanga tubitse mu muco wacu”.
Yakomeje avuga ko abavuga ko ibi bakora byo kwitobora ku mubiri ari ugukorana n’imyuka mibi Atari byo, akavuga ko babifashe uko hari n’ibindi byinshi na bo bakwita gukorana n’imyuka mibi babona mu yindi mico ya bagenzi babo bahuriye na bo muri iri serukiramuco.
Iri torero ry’ Abanyekongo ryitabiriye iri serukiramuco rya Fespad riri kubera mu Rwanda ku nshuro ya cyenda, ryaturutse mu gace k’Amajyaruguru ya Kivu ya Repubulika iharanira demokarasi ya Congo.
Baraje bahahurira mu Rwanda n’abandi babyinnyi baturutse mu bihugu bya Senegal na Misiri, aho baje basanga mu Rwanda amatorero atandukanye, ahagarariwe n’itorero rikuru ry’igihugu, Urukerereza.
Umunsi wa mbere w’iri serukiramuco waranzwe n’umutambagiro mu Mujyi wa Kigali wagaragazaga imbyino za buri gihugu ndetse n’imyidagaduro itandukanye.
Umunsi wa Kabiri wo waranzwe n’ikiganiro nyunguranabitekerezo ku iterambere ry’umuco ndetse rinagera mu Majyaruguru muri Musanze, naho uwa gatatu urangwa no kujya gutaramira mu Ntara y’burasirazuba mu Karere ka Kayonza, ndetse no mu Burengerazuba mu Karere ka Rusizi.
Iri serukiramuco rizasozwa ku wa kane tariki ya 4 Kanama 2016, risorezwe mu Karere ka Nyanza, mu Ntara y’Amajyepfo aho bazakeshereza mu cyiswe “i Nyanza Twataramye”, aho buzacya hizihizwa Umunsi Mukuru w’Umuganura.
Agira ati ”Guhuza Fespad n’umuganura ni amata yabyaye amavuta, kuko bizadufasha gusubiza amaso inyuma tukareba ibyo twagezeho mu mpande zose, tukanafata ingamba zo kubyongera mu bihe biri imbere”.


text:
Mbere y’uko uzasinzira Imana ikeneye umusaruro uturuka mu mpano yaguhaye.
Nk’uko Bibiliya ibigaragaza mu itangiriro 1:26-31,Imana yaremye umuntu ifite umugambi w’uko uwo muntu azayubaha ndetse akagira ubutware n’uruhare rwiza mu kugenga ibituye isi akabitegeka, nyamara n’ubwo abantu bagiye bayigomekaho bagakora icyaha ndetse bikagaragara ko byari kuyirakaza ikabareka, ntago uwo mugambi wayo yigeze iwuhindura, ahubwo yongeyeho irindi sezerano ry’uko uzayikorera azagororerwa bitandukanye akarusho azabana nayo ubuziraherezo.
Bamwe mu bakozi b’Imana batandukanye, bakoresheje igihe cyabo neza mu kuyikorera nayo ubwayo ishima ko baba ikitegererezo cyiza ku bizera,bituma yandikisha amateka yabo mu gitabo cyayo cyera, tukaba rero tubigiraho byinshi byiza, nk’uko tubisoma mu ijambo ry’Imana dusanga mu “Ibyak. 13:36” hagira hati Kuko Dawidi amaze gukora ibyo Imana yashatse mugihe cye arasinzira, ashyirwa kuri ba sekuruza arabora, wasoma ” 2 Tim 4: 6-8” naho hati kuko njyeweho maze kumera nk’ibisukwa ku gicaniro, igihe cyo kugenda kwanjye gisohoye, narwanye intambara nziza, narangije urugendo, narinze ibyo kwizera, ibisigaye mbikiwe ikamba ry’ubugingo, iryo Umwami wacu, umucamanza utabera azampa kuri urya munsi, nyamara sijye jyenyine, ahubwo ni abakunze kuzaboneka kwe bose.
Aya magambo meza atwereka neza ko Pawulo mugiye cye yabayeho nyuma yo kumenya Imana, yayirunduriyemo neza akayikorera atishushanya, ndetse akageza aho we yihamiriza ko yakoze ibishoboka byose yasabwaga mu gihe cye, Dawidi nawe agaragara nk’umwe mu bantu bitangiye umurimo w’Imana n’imbaraga ze bituma Imana imwishimira.
Mwene data, aba bakozi b’Imana hamwe n’abandi bibiriya ivuga bakoreye Imana nka ba Petero, Yohana, sitefano, Daniel, Tabita n’abandi benshi, iyo urebye buri wese usanga yarakoze ibitandukanye n’iby’undi bitewe n’impano zitandukanye bahawe, nyamara kuko bose Imana yabahamagaye byari ngombwa ko bitanga kugirango buzuzanye,by’umvikane ko rero ubwo igihe cyabo cyageze kikanarangira uyu munsi ni njye nawe dutahiwe.
Igihe kirageze ngo ugende uko imbaraga zawe zingana, ukoreshe impano Imana yaguhaye ,kuko ariyo ishaka ko ukoresha, utitaye kuz’abandi, ahubwo urebe icyo wowe ushoboye yaba munzu yayo, yaba mu murwango ubayemo n’ahandi, wisuzugura impano yawe ngo uyipfobye ushingiye ku marangamutima yawe, Oya Imana iragushaka uko uri, ibuka Dawidi ku rugamba anesha Goliyati yaje yitwaje umuhumetso kuko ariko yari ari, ariko Imana yabanye nawe , ibuka Gideyoni Imana yise umunyambaraga yaneshesheje ibibindi, amakondera n’imuri nyamara kubandi ntawari kubyiyumvisha ko byagira uwo mumaro, nawe rero ya mpano ufite niyo ihishemo umusaruro Imana ikwifuzamo, yemerere we kuyisinziriza kuko Imana ishaka ko yaka, ikayibonamo umusaruro utarasinzira ngo ukurwe mu mubiri, maze nawe Imana n’abantu bajye bayikwibukiraho numara gusinzira.


text:
Humura ibyawe Imana Yo ntiyabirambirwa!
“ Uwo mugore asama inda abyara umuhungu, maze abonye ko ari umwana mwiza, amuhisha amezi atatu. Ananiwe guhora amuhisha, amubohera akato gapfundikiye mu ntamyi, agasiga ibumba n’ubushishi, ashyiramo uwomwana, agashyira mu rufunzo rwo ku nkombe y’uruzi” Kuva 2: 2-3
Uyu mwana ni Mose wo muri Bibiliya. Habayeho igihe, abisiraheri baba mu kaga gakomeye. Icyo gihe umwami wa Egiputa atanga itegeko ryo guhotora abana b’abisirayeri b’abahungu bavuka. Uwo mwami Farawo abonye ibyo bidahagije, ashyiraho irindi tegeko ko umuhungu uzajya avuka bazajya bamujugunya mu ruzi.
Nyina wa Mose yagize ingorane zo kubyara muri icyo gihe kibi kandi kitari cyoroheye abisirayeri. Bibiliya itubwiye ko ngo yagerageje ibishoboka byose ngo amuhishe, ngo amuhisha amezi atatu, ariko agezaho ngo yumva ananiwe guhora amuhisha ahitamo kumuta mu rufunzo. Nubwo atabishakaga, ariko burya imbaraga z’abana b’ abantu zijya zigira aho zigarukira.
Mu gihe abandi bageraho bakarambirwa, bakagukuraho amaboko, bakabona ibyawe birenze ubushobozi bw’abana b’abantu, ariko Imana Yo , ngo ibyawe ntiyabirambirwa:
“Yewe Yakobo Isirayeli, ni iki gituma wiganyira ukavuga uti “Uwiteka ntareba inzira zanjye, kandi ibyanjye Imana yanjye irabyirengagiza”? Mbese ntiwari wabimenya? Ese nturabyumva? Imana ihoraho, Uwiteka Umuremyi w’impera z’isi ntirambirwa, ntiruha. Ubwenge bwayo ntiburondoreka.” (Yesaya 40:27- 31).
Igihe kimwe nagiye kwa muganga ndwajije umuntu mu bitaro, mpasanga umwana w’umusore rwose ukiri muto . Uwo musore yari yararwaye indwara yo guhera umwuka. Ubuzima bwe bwose yahoraga kuri bomboni bamuha umwuka ngo ahumeke. Iyo yaganiraga rwose ntakindi kibazo yari afite kuko yararyaga, akanywa, akaganira ariko byanze bikunze ubuzima bwe bwari kwa muganga kugeza umunsi ntazi, nubu nandika sinzi niba akiriho cyangwa yarapfuye. Icyo nashatse kuvuga aha, benewabo baramusuye bageze aho bararambirwa bacika kwa muganga burundu, asigara agemurirwa n’abahisi n’abagenzi, akisasira akikorera ibintu byose nk’aho nta muntu agira icyo apfana nawe.
Bene wabo babaye nka nyina wa Mose, bananiwe guhora bamugemurira! Birashoboka kandi wenda nawe byakubaho, ariko icyo nashatse kukubwira, nuko Imana Yo ibyawe itabirambirwa. Imana ishimwe cyane. Bibiliya yatubwiye ngo ntirambirwa! Ngo mbese ibyo nturabimenya.!
Kubwa Mose , nyina we yamaze kurambirwa, Imana yo yagaragaje ko ari Inyembaraga kandi ko ikora mu buryo butandukanye cyane n’ubwo twe dutekereza, kuko Mose yakijijwe n’umukobwa wa Farawo. Nk’aho yamwishe , amujyana kwa Farawo ari nawe watanze itegeko ko bicwa. Imana ishimwe , ntijya ibura uko ibigenza
Wumvaga se ibyawe birambiranye! Ku bantu birashoboka , ariko ku Mana ntibishoboka. Humura ibyawe Yo ntiyabirambirwa. Abandi bazarambirwa no kubyumva , kandi koko n’abana b’abantu, ariko Imana yo ntijya irambirwa ibyacu. Yitegereze. Ibihe byiza.
Alice


text:
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Siboyintore Evariste atanga ubuhamya bw’uburyo yabanye n’inkotanyi Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe More...
Ngororero: Abaturage ngo bashimishijwe nuko bibohoye amacakubiri
Mu gihe abanyarwanda bakishimira isabukuru y’imyaka 21 ishize ingabo zahoze ari iza FPR Inkotanyi zibohoye igihugu, abo mu karere ka Ngororero bishimiye ko uko imyaka igenda ishira ariko bibohora ingoyi y’amacakubiri More...
Kamonyi: Barishimira iterambere bagezeho nyuma y’imyaka 21 abanyarwanda bibohoye
Ibirori byo kwizihiza isabukuru y’imyaka 21 abanyarwanda bibohoye, ku rwego rw’akarere abayobozi bifatanyije n’abaturage b’umudugudu wa Kiranzi, akagari ka Kidahwe, ho mu murenge More...
Ntawabona amagambo yo gushimira inkotanyi zabohoye u Rwanda-Izabiriza
Ubwo mu Murenge wa Ngoma ho mu Karere ka Huye bizihizaga isabukuru y’imyaka 21 u Rwanda rumaze rubohowe, Jeanne Izabiriza, umunyamabanga nshingwabikorwa w’Intara y’amajyepfo, na we utuye More...
Nyabihu: Kuva abatsinze urw’amasasu bahari, bizeye kuzafatanya nabo bakibohora burundu ku bukene
Abaturage bo mu karere ka Nyabihu bavuga ko nyuma y’uko ingabo za RDF, zibohoye u Rwanda hagahagarikwa Jenoside yakorerwaga Abatutsi, kuri ubu urugamba rw’amasasu rwarangiye hakaba hasigaye urwo kurwanya More...
Ruhango: Igihe nk’iki kijye kiba umwanya wo kwibuka abamennye amaroso yabo-Min Ndimubanzi
Umunyamabanga wa Leta uhoraho muri minisiteri y’ubuzima Dr. Ndimubanzi Patrick, yasabye abitabiriye umuhango wo kwizihiza umunsi wo kwibohora ku nshuro ya 21 tariki ya 04/07/2015, ko ibyakozwe ari byinshi More...
Gatsibo: Barishimira iterambere bamaze kugeraho nyuma y’imyaka 21 yo kwibohora
Abatwara abantu n’ibintu kuri moto nabo bari bitabiriye uyu muhango Tariki ya 4 Nyakanga buri mwaka, ni umunsi u Rwanda rwizihiza umunsi mukuru wo kwibohora. Nyuma y’imyaka 21 u Rwanda rubohowe n’Ingabo More...
Gisagara: Ibyo bagezeho nyuma yo kwibohora ni intangiriro y’ibindi byinshi
Abatuye Gisagara baratangaza ko ibyiza bagezeho nyuma yo kwibohora ubuyobozi bubi, ari intangiriro y’ibindi byinshi bari kugenda baganaho. Ibi babitangaje bizihiza umunsi wo kwibohora tariki ya 4/07/2015 More...
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe n’ibikorwa by’urukundo byo kubafasha guhangani n’ibihe More...
Nyaruguru: Abaturage bibohoye ingoyi y’inzara
Bamwe mu baturage batuye mu karere ka Nyaruguru baratangaza ko bibohoye ingoyi y’inzara ubusanzwe yari yarabaye akarande muri aka gace, ubu ngo bakaba basigaye beza, bagatunga imiryango yabo ndetse bakanasagurira More...


text:
mar.
08
mars
2011
Igisibo gitangirana n’umuhango wo gusigwa ivu.
Igisibo ni igihe cy’iminsi mirongo ine ibanziriza umunsi mukuru wa Pasika. Kikaba gitangizwa n’umuhango wo gusigwa ivu nk’uko twabivuze haruguru. Kitwibutsa rero iminsi mirongo ine n’amajoro mirongo ine Yezu yamaze mu butayu atarya atanywa ashukwa na sekibi. Yezu rero ajyanywe na Roho Mutagatifu, yashatse kumara mu butayu iyo minsi, ishushanya imyaka mirongo ine abayisiraheli bamazemo bagana igihugu cy’isezerano.
Natwe reo muri Kiliziya umuryango w’abana b’Imana, muri iki gihe cy’iminsi mirongo ine, turifuza kugumana na Yezu, kumarana nawe icyo gihe gishushanya imyaka mirongo ine mu butayu nk’iyo umuryango wa Isiraheli wamazemo, akaba ari igihe cyo kwisubiraho, gusukura imitima yacu kandi tukemera kugengwa n’inkuru nziza. Igisibo cyacu abakirisitu ni umwanya wo gukaza urugamba rwo guhashya sekibi, tukemera kubana na Yezu tukamutega amatwi kandi tugakora icyo atubwira, tugatungwa n’ijambo ry’Imana no gukora ugushaka kwayo.
Uyu munsi wo gusigwa ivu, ni umunsi wo gufata icyemezo tugakurikira Yezu, tukajyana nawe mu butayu, tukababarana nawe, kandi tukihatira gutsinda ibidushuka byose ndetse n’ibitubuza gukora ugushaka kw’Imana. Ivu ubundi nk’uko tubizi twese, nta buzima ryigiramo, nta gikundiro rifite, twavuga mbese ko ari umwanda, kurisigwa ku gahanga rero tujye tuzirikana ko ari nk’aho twakaryisize umubiri wose, tukaryikurungamo, bikatubera ikimenyetso cyo kwerekana ko umubiri ari ubusa, ko wavuye mu gitaka kandi ko uzagisubiramo, ni ikimenyesto cyerekana ko umuntu aciye bugufi ko ari umunyabyaha imbere ugomba kwicuza akisubiraho akemera gutungwa n’Impuhwe z’Imana. Liturujiya y’uyu munsi w’ivu rero ni umuhimbazo w’impuhwe z’Imana.
Tuzirikane izi ngingo:
- Yow 2,12-18: Ni mungarukire n’umutima wanyu wose, mwigomwe mu byo kurya, murire kandi muganye.
- Zab 50: Mana yanjye ndemamo umutima usukuye, maze umvugururemo ibitekerezo biboneye.
- 2Kor 5, 20-6,2: Twoye kurarikira ikuzo ry’amanjwe, twirinde gushotorana no kugirirana ishyari.
- Mt 6, 1…18: Sengera ahirereye So uri mu ijuru, We umenya ibyihishe azakwitura.
DUSOME IJAMBO RY’IMANA
Ivanjiri ntagatifu uko yanditswe na Matayo
Murajye mwirinda kugira neza mu maso y’abantu mugira ngo babarebe; mwaba mwivukije ingororano kwa So mu ijru. Igihe rero utanga imfashanyo, ntukavugishe ihembe imbere yawe, nk’uko indyarya zibigira ngo baratwe n’abantu. Ndababwira ukuri: baba bashyikiriye ingororano yabo. Naho wowe, nutanga imfashanyo, ikiganza cyawe cy’ibumoso ntikikamenye icyo icy’iburyo gikora, bityo imfasahanyo yawe ijye igirirwa mu ibanga; maze So umenya ibyihishe azakwiture.
Uburyo bwo gusenga
Igihe musenga, ntimukagenze nk’indyarya zikunda gusenga zihagaze mu masengero no mu mayirabiri, ngo zibonwe n’abantu. Ndababwira ukuri: baba bashyikiriye ingororano yabo. Naho wowe, nushaka gusenga, ujye winjira mu nzu yaawe, ukinge maze usenge So umenya ibyihishe azabikwiture.
Uburyo bwo gusiba kurya.
Igihe musiba kurya ntimukijime mu maso nk’uko indyarya zibigira: zikambya agahanga kugira ngo babone ko zisiba. Ndababwira ukuri: ziba zashyikiriye ingororano yazo.
Wowe rero nusiba kurya, ujye wisiga mu mutwe, wiyuhagire mu maso, kugira ngo utamenyesha abantu ko usiba, ahubwo bimenywe na So uri aho hatagaragara; maze So umenya ibyihishe azabikwiture.
Tuzirikane Ijambo ry’Imana
Murajye mwirinda kugira neza mu maso y’abantu mugira ngo babarebe: Aha, Yezu araha abigishwa be ingero eshatu zifatika kandi zumvikana; zikaba kandi ari inkingi eshatu zigenga imyemerere yose, ni uburyo butatu bufasha umuntu wese ushakisha Imana by’ukuri. Izo nkingi eshatu ni isengesho, ituro no kwigomwa . Mu yandi magambo ni Urukundo, ni ukugira umubano wihariye n’Imana.
Yezu yifuza ko abigishwa be barangwa n’iyo myitwarire ariko by’umwihariko, akabasaba kubikorana ubushake buvuye k’umutima, nta buryarya burangwa mu mitima yabo; mbese nta kujijisha tubishyize mu mvugo y’ubu.
Hari rero inzira Yezu atwereka kugira ngo twe abigishwa be tubashe kubigeraho:
Tugomba kugendera kure ubwirasi, ubwibone: Abakurikiza amategeko inyuma by’umuhango naho imitima yabo iri kure y’Imana; abo rero bashyikiriye ingororano yabo, abashaka kwigaragaza nk’intungane, abanyakuri, ko bakurikiza amategeko y’Imana n’aya Kiliziya ibyo bakabikora kugira ngo abandi babone kugira ngo bashimwe, bakomerwe mu mashyi, baririmbwe, abo bashyikiriye ingororano yabo. Kubera ko bashatse inyungu zabo aho gukorera Imana, ari abantu, ari n’abantu bashyira mu gaciro, ntibazigera na rimwe babitaho. Ibikorwa byabo bisebya Imana, byangiza ishusho y’urukundo rw’Imana. (igihembo cy’ukorera Imana ni Imana ubwayo). Naho Umuntu ushaka gukura nka Yezu (Lk2,52) mu bwenge no mu gihagararo imbere y’Imana n’imbere y’abantu, inama namugira nabe Umunyakuri.Amagambo yawe, imyitwarire, ibikorwa byawe byose ntibikarangwemo uburyarya, ubwibone, jya ubikora ubikuye k’umutima kandi wumva ko ukorera Imana. Gendera kure icyitwa ubwirasi, ubugugu no gukora kugira ngo abandi bakubone maze bagushime. Ukuri ni umuzi w’ifatizo w’urukundo naho kwicisha bigufi kukaba byombi.
Ikiganza cyawe cy’ibumoso ntikikamenye icyo icy’iburyo gikora (gitanze):
Ukwisubiraho Yezu aduhamagarira muri iyi Vanjili dusanga mu nyigisho yatangiye k’umusozi, ntabwo ari ugushaka ukuri no kwicisha bugufi imbere y’abantu gusa. Tugomba guca bugufi no kuba abanyakuri imbere y’Imana. Ibi bikaba bishaka kuvuga ko tugomba kwiringira Imana, tuzi neza ko twe ubwacu tutari kumwe n’Imana ntacyo twakwimarira. Yezu ubwe atubwira ko tutari kumwe na We ntacyo twakwimarira. Mu yandi magambo, tugomba kwemera tubikuye k’umutima ko turi abanyabyaha, ko turi abanyantege nke. Tukiyumvisha ko mu gihe tutari kumwe n’Imana dushobora gukora ibyaha, ibibi byose bishoboka. Icyiza dukora ntabwo tugikora kubera imbaraga zacu, ni kubw’Imana, tugikesha Imana, tugikesha impuhwe z’Imana. Kuba reo tubasha rimwe narimwe gukora icyiza, ntabwo bigomba kutubera impamvu zo kwirata no kwibona, ahubwo byakatubereye impamvu yo gushimira Imana no kuyisingiriza mu byiza idukorera. Nitwumva rero ko ibyiza dukora tubikomora ku Mana, bizadufasha guca bugufi imbere y’Imana. Aho kugira ngo tubwire Imana tuti “Nyagasani reba ibyiza nakoze” tuzayibwire tuti “Nyagasani ngirira impuhwe kuko ndi umunyabyaha”. Dufatire isomo ku musoresha n’umufarizayi mu ngoro, aho umufarizayi yashimiraga Imana ko atameze nk’umusoresha naho Umusoresha we akikomanga ku gatuza asaba Imana ko yamubabarira.
Kutiyitirira ibyiza twabashije gukora tukamenya ko atari ku bwacu twabikoze ahubwo tubikesha impuhwe z’Imana ni ko guca bugufi no kuba umunyakuri.
So uri mu ijuru ureba ibyo ukorera ahiherereye azakwitura
Kudakorera gushimwa no kwigaragaza kugira ngo uratwe, bivuga kutiha rubanda, ahubwo gukora nk’umugaragu w’indahemuka w’Imana.
Tuzirikane ijambo ry’Imana
Ishusho:
Nditegereza umupubulikani uje gusengera mu Ngoro y’Imana, wikomanga ku gituza (yemera ko ari umunyabyaha)… noneho akaza gutaha ababariwe ibyaha bye.
Gusaba inema:
Dusabe inema yo kuba abanyakuri n’inyangamugayo imbere y’Imana n’imbere y’abantu.
Tumurikirwe Ijambo ry’Imana
Ni gute nshyira mu bikorwa amahame y’ukwemera kwanjye? Ese njya nsuzuma imigambi yanjye? Ese, ibyo nkora simba ngamije kwihesha ikuzo? kuratwa no kugaragaza ko ndi igitangaza?
Ducengerwe n’Ijambo ry’Imana
Nagerageza gusubiramo ijambo ry’Imana inshuro eshatu , ndizirikana mu mutima mu ibanga. Kandi ngomba kumenya neza ko “gukora mu ibanga’’ bidasobanuye gusa ko ari ugukorera mu bwihisho cyangwa kuba nyamwigendaho (akenshi bakunze kubyitiranya) ahubwo aha ni ugushaka kuvuga ko tugomba guharanira gusa ikuzo ry’Imana n’umukiro w’isi (kandi by’akarusho ibyo tukabiharanira twifatanya n’abandi ndetse kenshi na kenshi tukabigaragariza mu ruhame).
Isengesho
Nyagasani Mana, buri mwaka uha abakristu kwitegura umunsi mukuru wa Pasika mu byishimo by’umutima usukuye, ku buryo igihe bitaye ku isengesho, bakagaragariza urukundo bagenzi babo kandi bagakomera ku masakaramentu yabahaye kuvuka bundi bushya, baronka inema ugenera abana bawe.Ibyo tubigushimiye ku bwa Yezu Kristu Umwami wacu.


text:
lun.
14
mai
2012
Tariki 6/5/2012, Santarali Rebero ifatanije na Paruwasi Nyagahanga, yasabiye Missa Musenyeri Augustin MISAGO uherutse kwitaba Imana, tariki 12/3/2012. Igitambo cya Missa cyayobowe na Padiri J.Damascene MUGIRANEZA, Umunyamabanga wa Diyosezi ya Byumba, wari uhagarariye Umwepisikopi, akikijwe n’Abapadiri Pascal NSHIMIYIMANA, Umunyamabanga wa Diyosezi ya Gikongoro, HABAKURAMA Clet, uhagarariye Amashuri Gatolika muri Diyosezi ya Gikongoro, Paul GAHUTU, Padiri Mukuru wa Paruwasi Nyagahanga na Valens NSABAMUNGU, Padiri wungirije muri iyo Paruwasi. Hari Révérend Canon Pastor Emanuel KAYIJUKA, uhagarariye Société Biblique mu Rwanda. Hari Umunyamabanga Nshingwabikorwa w’Umurenge wa Ruvune, n’uhagarariye ingabo mu Mirenge ya Bwisige na Ruvune. Hari kandi n’imbaga y’abakristu n’abandi bari bazi Musenyeri Augustin MISAGO.
Missa ihumuje , Padiri Mukuru wa Paruwasi Nyagahanga yerekanye abashyitsi, abifuriza ikaze. Hagarutswe ku buzima bwa Musenyeri Augustin MISAGO.
Uwari uhagarariye abo mu muryango wa Musenyeri Augustin MISAGO, KAMASA Alfred, yabwiye abari aho ko Augustin MISAGO yavukiye i Kirwa mu 1943, muri Paruwasi Nyagahanga, ubu ni mu Murenge wa Ruvune, Akarere ka Gicumbi, Intara y’Amajyaruguru. Ni mwene BARAMBANZA na MUKAMPARIRWA. Yabatijwe kandi akomezwa mu 1956, mu 1971 ahabwa ubupadiri, naho 1992 ahabwa ubwepisikopi. Yibukije ko Musenyeri Augustin MISAGO yari mu miryango ibiri, uwo yavutsemo n’uwo yakoragamo ubutumwa ari wo Diyosezi ya Gikongoro. Yashimiye abaje bose kubatabara n’ababafashije gutegura uwo munsi. Yavuze ko Musenyeri yazize urupfu rutunguranye. Ati “ Imana imuhe iruhuko ridashira”.
Umunyamabanga Nshingwabikorwa w’Umurenge wa Ruvune yavuze ko atari Imirenge yose ivukamo Umwepisikopi, atari Uturere twose tuvukamo Umwepisikopi. Ati “Twagize igihombo ariko na byo tugomba kubishimira Imana kuko yishubije ibyayo, twihanganishije imiryango yombi yabagamo”.
Révérend Canon Pastor Emanuel KAYIJUKA, yagize ati : « Ndi hano kuko nkomoka mu Murenge wa Rukomo uhana imbibi n’uyu Musenyeri Augustin Misago avukamo, ndi hano nk’Umunyamabanga mukuru w’Umuryango wa Bibiliya mu Rwanda (Société Biblique du Rwanda) ugizwe n’Amadiyosezi 9 ya Kiliziya Gatolika, Amadiyosezi 9 y’Itorero ry’Abangilikani, andi Matorero 10 y’abaprotestanti hamwe n’Umuryango w’Abasoma Bibiliya mu Rwanda. Musenyeri Augustin Misago yari ahagarariye Kiliziya Gatolika muri uwo Muryango. Yatabarutse ndi mu butumwa bw’akazi muri Ethiopia, bituma ntashobora kwitabira imihango yo kumushyingura. Ngarutse, natangajwe no kubona akazi yagombaga gukora kajyana no kwandika Bibiliya Ntagatifu mu ngano zitandukanye, yaragakoze kose akarangiza kuwa gatandatu tariki ya 10/03/2012 akohereza mu biro byanjye i Kigali mbere yo kwitaba Imana ku wa mbere tariki ya 12/03/2012. Musenyeri Augustin Misago yagize uruhare rukomeye mu gusobanura Bibiliya ihuriweho n’Amatorero y’Abaprotestanti na Kiliziya Gatolika, ari yo yitwa Bibiliya Ijambo ry’Imana. Mbibutse ko ubu mu Rwanda dufite Bibiliya isobanuwe mu buryo butatu : Bibiliya Ntagatifu, Bibiliya Ijambo ry’Imana na Bibiliya Yera ». Yakomeje agira ati ”Musenyeri Augustin MISAGO ni we wifuje ko Bibiliya zagera ku bantu bose, mu Mirenge yose, maze icyo cyifuzo kirakirwa kandi gishakirwa amikoro, ku buryo ubu Umuryango wa Bibiliya urimo kujya mu Mirenge yose yo mu Rwanda uko ari 416 ishishikariza abakristu gukunda Bibiliya, kuyitunga no gutungwa na yo. Musenyeri Augustin Misago asize icyuho mu Muryango wa Bibiliya mu Rwanda no ku isi, ariko ibyo yari yaratangiye nta bwo bizasubira inyuma. Umuryango wa Bibiliya uri gutegura Bibiliya mu ngano zinyuranye ku byiciro by’abantu binyuranye harimo na Bibiliya z’abana, iz’urubyiruko na Bibiliya z’abatabona! »
Padiri Pascal NSHIMIYIMANA, Umunyamabanga wa Diyosezi ya Gikongoro, yibukije ko Musenyeri Augustin MISAGO yitabye Imana yendaga kwizihiza Yubile y’imyaka 20 ayobora Diyosezi ya Gikongoro, dore ko yahawe inkoni y’ubushumba 28/6/1992. Abajijwe uburyo yifuza ko bamutegurira umunsi mukuru, Musenyeri Augustin MISAGO yasubije ko byategurwa mu buryo bworoheje. Ati “Nimubitegure, njye nzaza ndi umushyitsi !”. Koko azaza ari umushyitsi, yacaga amarenga y’urupfu rwe. Musenyeri Augustin MISAGO yari umuntu uhangayikishijwe na Kiliziya iri mu Rwanda ndese n’iy’isi yose. Aho bamwe bavuga ko nta mwanya bafite we yarawubonaga. Ati “ yaduhaye umurongo, adusigiye ‘Tugendere hamwe’ ngo tutazatatana, ahubwo ngo dushishikarire ubutumwa. Yari umuntu wicishaga bugufi n’ubwo benshi bamutinyaga, nyamara uwamwegeraga yifuzaga kugaruka ngo baganire”.
Umunyamabanga wa Diyosezi ya Byumba, wari uhagarariye Umwepisikopi, Padiri J.Damascene MUGIRANEZA, wari umushyitsi mukuru, yashimiye aba aho, ashimira abaturutse ku Gikongoro. Yakomeje avuga ati “ Ubuzima bwa Musenyeri Augustin MISAGO budusigiye:
1/ Kumenya no gukunda ubuhanga: Mu nama, Musenyeri Augustin MISAGO yumvaga nta kintu cyahita kitabanje gusesengurwa kugira ngo hafatwe umwanzuro utsitse, aho koga hejuru. Ikindi twamwigiraho ni
2/ Kuba umukozi : Musenyeri Augustin MISAGO yatangiye kwandika akiri mu Iseminari, akora ubushakashatsi ku guhuza umuco n’Ivanjili. Yagize uruhare rukomeye mu gushyira ahagaragara Ibitabo by’Amasomo y’ibyumweru, imibyizi, iby’ibihe byihariye nk’Igisibo,Pasika, Adiventi na Noheli, Amasomo y’Iminsi mikuru n’iy’abatagatifu…
3/ Kibeho :Tariki 29/6/2001, Musenyeri Augustin MISAGO yatangaje Icyemezo ntakuka ku mabonekerwa y’i Kibeho, bityo Kibeho iba ahantu hambere muri Afurika, hemewe na Kiliziya y’isi yose ko Bikira Mariya yahagaragaye.
4/Gukunda ukuri no kuguharanira: Yakundaga ukuri akakwizirikaho mu mvugo no mu ngiro.
5/ Tugendere hamwe, Amabwiriza y’Umwepisikopi ku byerekeye imikorere n’imibereho y’Amaparuwasi, Gikongoro, 2004. Iki ni igitabo Musenyeri Augustin MISAGO yacyanditse kugira ngo atange umurongo ku byerekeye ikenurabushyo muri Diyosezi yari abereye umushumba. Padiri J.Damascene MUGIRANEZA yavuze ko ayo mabwiriza adufitiye akamaro twese kuko yayanditse agendeye ku myanzuro y’Inama Nkuru ya Vatikani ya II, Amategeko ya Kiliziya, imyanzuro za Sinodi zinyuranye, … kugira ngo afashe umuryango w’Imana kwiyubaka. Yagize ati “ Ntabwo ari Diyosezi ya Gikongoro gusa yabonye amabwiriza ayiha umurongo w’Ikenurabushyo no mu Iyobokamana riboneye, ni Kiliziya yose iri mu Rwanda yabonye inzira ngenderwaho mu Iyogezabutumwa”.
Imana imuhe iruhuko ridashira, icyubahiro yamugiriye imuha ubwepisikopi, ikimugirire imuha kwicarana n’intore zayo mu ijuru. Museyeri Augustin MISAGO ntabwo yapfuye kuko hapfa umubiri, umuntu azahoraho.
Abashyitsi bakiriwe mu Ishuri ryisumbuye rya Rebero.
Mwabiteguriwe na Padiri Valens NSABAMUNGU,
Vicaire à la Paroisse NYAGAHANGA